Libanoko Gobernuak protesta artean jaso du parlamentuaren babesa

Manifestariak ganberarako bideak ixten saiatu dira, diputatuek konfiantza bozketan parte har ez zezaten. Lehen ministro berriak iragarri du «larrialdi plan bat» jarriko duela abian hila amaitu aurretik

Libanoko Gobernu berriak ez du hasiera samurra izan. Ez zuen, halere, bide errazik espero: Ekialde Hurbileko herrialde hori amaigabea dirudien krisi politiko batean dago murgilduta iragan urritik, egunek aurrera egin ahala luzatzen ari da manifestazioen zerrenda, eta herritarren haserreak ez du baretuko den zantzurik eman. Arrazoia zera da: Libano azken hiru hamarkadetako krisi ekonomikorik larrienean dagoela murgilduta. Egoera horren erakusle bilakatu zen atzo Beirut hiriburua, batez ere parlamentuaren ingurua, han elkartu baitziren agintari politikoen aurka manifestatzen ari diren milaka herritar. Helburutzat jarri zuten diputatuei ganberarako bidea ixtea, gobernu berriari buruzko konfiantza bozketan parte har ez zezaten; protesta horiengatik edota saioa boikotatzeagatik izan zela ere, ordezkari guztiak ez ziren parlamentuan izan, baina Hassan Diab buru duen gobernuak ganberaren babesa jaso zuen.

Oraindik ez dago argi herrialdeak zer bide hartuko duen gobernu berriarekin. Egoera ekonomikoa hobetzea izango da lehen ministro berriaren erronka nagusia, eta, horretarako, haren inbestidura babestu duen Martxoaren 8ko Aliantzarekin negoziatu beharko du zer neurri hartu; parlamentuan 71 diputatu ditu —128tik—, eta hamabi alderdik —tartean Hezbollah— eta bi ordezkari independentek osatzen dute. Diab bera independentea da, eta Michel Aoun herrialdeko presidenteak izendatuta iritsi da lehen ministroaren kargura, hauteskundeetan lehiatu gabe. Horrek are gehiago handitu du herritarren haserrea, ez baitute zilegitzat jotzen.

Hori badakien arren arren, gobernuburuak aurrera jarraitzeko asmoa du, eta atzoko saioan jakinarazi zuen «ustelkeria amaitzeko» lan egingo duela, «langabezia txikituko» duela, «sistema judizial independente bat» finkatuko duela, «lapurturiko funts publikoak berreskuratuko» dituela, eta hauteskunde lege berri bat sustatuko duela, beste hainbat neurriren artean. Horiek izan dira hilabeteotan manifestariek egin dituzten eskarietako batzuk.

Gobernu programa horrekin, 63 diputatuk aldeko botoa eman zioten Diaben gobernuari, eta 20k kontrakoa. Hortaz, atzoko saioan ganbera osatzen duten 128 ordezkarietako 83k soilik parte hartu zuten: «Gure misioa zaila da», aitortu zuen Diabek. Horren erakusle da legealdiari buruz aurkeztu zuen testuan «neurri mingarriak» hartu beharra aipatzea.

Kopuruekin bueltaka

Parlamentuan saioa hasi eta berehala, diputatuek polemika handia izan zuten quorumik ba ote zegoen edo ez. Oposizioko alderdietako batzuek salatu zuten gutxieneko kopurua ez zela bete, baina Nabih Berri ganberako presidenteak adierazi zuen 66 ordezkari zeudela gelan, eta, hortaz, saioari ekingo ziotela. Kanpoan geratu edo protestengatik berandu iritsi ziren ordezkariak, beraz, bilkura hasita zegoela sartu ziren, denera 83 izateraino. Soilik dozena batek boikotatu zuen saioa, tartean Tammam Salam and Najib Mikati lehen ministro ohiak.

Diaben gobernuari buruzko bozketa tentsio politiko eta sozialaren erdian egin dute. Izan ere, iragan urrian abiaturiko protestek eragin handia izan dute elite politikoan, eta asko baldintzatu dute egunerokoa: Saad Haririk dimisioa eman zuen manifestazioak hasi eta bi astera, «inor bere herrialdea baino handiagoa» ez dela argudiatuta. Presioa erabatekoa zen, haren gobernuak proposaturiko neurri batek piztu baitzituen protestak: zerga bat ezartzea Whatsapp aplikazioaren bidez egindako deiei.

Manifestazioak hasi eta berehala atzera egin zuten arren, beranduegi izan zen, eztanda erabatekoa baitzen. Protestariak agintariei begira jarri ziren: politikariei egozten diete ekonomiaren kolapsoa eragitea —zorra handitu egin da eta prezioak igo egin dituzte, esaterako—, eta ustelkeria kasuak izatea.

Aounek iragan abenduan izendatu zuen Diab lehen ministro, eta, ostera, gobernuburuak parlamentuaren babesa jaso zuen; besteak beste, Hezbollahren aldeko botoekin. Gauza bera gertatu zen atzo, baina horrek ez du baretuko kaleko tentsioa, asteotako gertakariek erakutsi dutenez. Horri begira, lehen ministroak jakinarazi zuen «larrialdi plan bat» jarriko dutela abian hilabetea amaitu aurretik.

Ekintzak goiz-goizetik

Goizeko zazpiak aldera elkartu ziren manifestariak parlamentuaren inguruko kaleetan, eta helburutzat jarri zuten diputatuei ganberarako bidea oztopatzea, osoko bilkuran parte har ez zezaten; barrikadak hamar bat ziren goiza amaitzear zenerako. Beste aldean, protestarien helburua gelditzeko neurriak ere hartu zituzten: zementuzko blokeak ezarri zituzten kale batzuen sarrera blokeatzeko, baina, eguerdirako, manifestariek bota egin zituzten horietako gehienak.

Bi gertakari horien artean, ez ziren falta izan Poliziaren eta herritarren arteko talkak; Aounek «egonkortasuna bermatzeko» agindua emana zien armadari eta poliziei, zetorrena aurreikusi nahian, eta jardun horretan aritu zirela jakinarazi zuen Poliziak, «betiere adierazpen askatasuna errespetatuz». Gurutze Gorriaren arabera, gutxienez 300 lagun zauritu zituzten.

Egoera horretan, parlamentuan sartu nahi zuten diputatu batzuek motoz igaro zituzten ganberaren inguruko kaleak, eta horietako askok erasoak saihestea lortu zuten. Beste batzuek, gehienbat autoan bertaratu direnek, beren ibilgailuen kontrako harrikadak jasan behar izan zituzten. Erantzun gisa, poliziek negar gasa bota zuten.


Espainiako Gobernuak eguneko udalekuak baimenduko ditu hirugarren fasean

70 urtetik gorakoentzako ordutegiak desagertuko dira. Hogei pertsona arte elkartu ahal izango dira, baina ezingo da probintziatik atera oraindik.

Hego Euskal Herria hirugarren fasera pasatzeko gutxienez ekainaren 8ra arte itxaron beharko bada ere, Espainiako Gobernua hasi da zehazten nolakoa izango den alarma egoeratik ateratzeko hurrengo pauso hori. Aldizkari ofizialean argitaratu duen dekretuaren arabera, haur eta gazteentzako jarduerak baimenduko dituzte hirugarren fasean, bai aire zabalean baita leku itxietan ere, egunean hasi eta bukatzen direnak. Eguneko udalekuak, beraz, egon ahal izango dira hirugarren fasean, beti ere osasun eta segurtasun arauak betetzen badira. Espainiako Gobernuak jarritako arauak zehaztu ahal izango dituzte Eusko Jaurlaritzak eta Nafarroako Gobernuak.

Eguneko udalekuak aire zabalean egiten badira, haur eta gazteak bilduko diren leku horren edukieraren erdia izango dute, gehienez, begiraleak zenbatuta, 200 pertsona. Leku itxi batean egiten badira, berriz, edukieraren herena izango dute, gehienez 80 begiraleak zenbatuta. Haur eta gazteak hamar pertsonako taldeetan banatu beharko dira, begiralea barne, eta ahal den einean, Espainiako Gobernuak arautu duenez, jarduerak talde horietara mugatuko dira.

Taberna eta jatetxeek edukieraren erdia izango dute, eta terrazetan edukiera %70era handituko da. Gainera, taberna barruko barran kontsumitu ahal izango da, baina bezeroen edo bezero multzoen artea bi metroko segurtasun distantzia mantenduz. Diskotekak eta gauez irekitzen diren tabernak itxita jarraituko dute.

Gainera, saltoki guztiek ateak zabaldu ahal izango dute, euren tamaina edozein dela ere; haatik, denda guztietan ezingo dute gainditu %50eko edukiera.

Ordutegirik ez 70 urtetik gorakoentzat

Gainera, inolako ordutegirik ez da izango hirugarren fasean. Bigarren fasean 70 urtetik gorakoek hiru ordu dituzte zehaztuta paseatzeko, 10:00etatik 12:00etara eta 19:00etatik 20:00etara. Hirugarren fasean horren ordez osasun eta higiene neurriak "muturreraino" betetzeko eskatzen du Madrilek talde zaurgarrietako pertsonekin harreman zuzenik izanez gero.

Fase berriaren beste aldaketa esanguratsu bat elkartu daitekeen jende kopuruari dagokio. Bigarren fasean etxe barruano zein kanpoan hamabost pertsona arte elkartu litezke, baina hirugarrengoan hogeira arteko jende multzoak egongo dira baimenduta. Mugikortasunari dagokioniez, ordea, ez da berritasunik izango, eta orain bezala ezingo da probintziatik atera ez bada osasun edo lan arrazoiengatik edo menpekotasunen bat duten pertsonak zaintzeko.

Turismoa, bideratzen

Hoteletako espazio komunen erabilera baimenduta egongo da edukieraren erdiarekin. Animazio jardueretan gehienez hogei pertsonako taldeak egingo dira. Natur jardueretan 30 pertsonara arte elkartu ahal izango dira. Turistei zuzenduriko ekitaldietan hogei pertsona arteko taldeak baimenduko dituzte, eta turisten gida lanetan aritzen direnek jende pilaketak saihestu beharko dituzte. Bi metroko segurtasun distantzia mantendu edo maskara jantzita ibili beharko da.

Museoek ere baimenduta izango dute irekiera hirugarren fasean. Edukieraren erdia izango dute eta gehienez hogei pertsonako multzoetan egingo dira bisitak, hartu beharreko osasun eta segurtasun neurriak hartuta. Zinema aretoek, antzokiek, auditorioek eta zirkuek ere edukieraren erdia izango dute. Turistentzako jolas parkeek, parke zoologikoek eta akuarioek ere ateak ireki ahal izango dituzte, aire zabalean edukieraren erdiarekin, eta toki itxietan, heren batekin.

Beilatokietan eta hiletan 50 pertsona arte elkartu ahal izango dira aire zabalean bada, eta 30 arte leku itxietan.


Uribetxeberriak gose-greba abiatuko du aske geratu ezean

ETAko presoak adierazi du "duintasunez hiltzea" erabakiko lukeela aske uzten ez badute.

Iosu Uribetxeberria ETAko presoak iragarri du gose-greba abiatuko duela Espainiako Gobernuak baldintzapeko askatasuna eman ezean.

Presoak giltzurruneko minbizia dauka, eta orain metastasia ere antzeman diote. Horregatik, Donostia Hospitalera eraman dute, Leongo espetxetik.

"Erabaki gogorra izango da niretzat, baina ez dago atzera egiterik", adierazi du Uribetxeberriak, Gara egunkariak egindako elkarrizketa batean.

"Nire egoeran egonda, ez dut uste asko luzatuko litzatekeenik. Gorrotoa horrenbesteraino heltzen bada, duintasunez hiltzea izango da nire asmoa", gaineratu du.

Uribetxeberriak gogorarazi duenez, "orain gaixo larria naiz eta euren legeen arabera eskubidea dut baldintzapeko askatasunean kaleratua izateko".

"Tratu justu eta duina bakarrik eskatzen dut, legeak jasotzen duena, nahiz eta euren interesen arabera aplikatu. Ni ez naiz joko horretan sartuko", nabarmendu du.

ETAren biktima bati zer esango liokeen galdetuta, presoak erantzun du "elkar ez ulertzeak" ez duela "laguntzen", eta hori ez dela "bidea". "Baina bai, hitz egiteak laguntzen duela esango nieke ETAren biktimei; bidea ez ixteko, badaudela minimo batzuk ados egoteko modukoak direnak eta hortik hasi behar dugula, gero eta bide sendoagoa egiteko. Bakoitzak bere ideiekin baina errespetuz eta tolerantziaz, elkar bizitza bat lortu arte gutxienez", amaitu du.


Dantzari heavya atondu

Metallicaren tourra 1992ko azaroan 13an iritsi zen Donostiara. Jaka beltz, zorri hegalari eta dezibelio orgia eroan sartu eta ia lepo-hezurra hautsi arte dantzarazi nuen burua. Biharamunean jaka beltzaren ordez baserritar brusa jantzi, eta txapela buruan makaleko bestondoarekin joan nintzen dantza taldearekin neukan zitara. Izan ere, 1990ean Argia dantzari taldearen Zortziko ikuskizunak liluratu ninduen. Zortzikoren doinuek eta dantzek mozkortuta erori nintzen dantza tradizionalaren sarean. Metallica, Argia dantzari taldea, Guns NÆ Roses eta Su ta gar dira 90eko hamarkada hasierako nire bizitzaren soinu bandaren toptenak.

Ez dakit esaten noiz pasa ziren modaz heavyak. Akaso ez ziren inoiz modan egon, baina eredu musikal horri tinko eusten diote zenbait taldek eta doinu gogorren proposamenak jarraitzaile fidelak ditu belaunaldi berrietan ere. Gure taldeko dantzari gazteagoekin 15 urteko tartea dut, baina horien artean badira Metallica eta Su ta Garren zaleak. Metallica, Su ta Gar eta ezpata-dantzak osatutako menuak baditu jarraitzaileak oraindik ere.

70eko hamarkadan abiatu zenetik heavyak oso argi izan ditu bere ezaugarri nagusiak: soinu astuna, kitarra eta bateria indartsuen nagusitasuna, distorsiorako zaletasun mugagabea, abiadura handiko trenaren erritmo azkar eta errepikakorra, eta rock and rollaren bolumena eta teatralitatea azken muturreraino eramatea. Gaur egun tradiziozko musika da heavy metala. Diska-denda handietan "musika tradizionala" izeneko atalean sailkatu beharko genituzke Iron Maiden eta enparauak. Baina bidea egin duten beste zenbait tradiziotan bezala, heavy metalean ere arruntak dira hasierako oinarriei eusteko joeren eta berritzeko borondateen arteko tentsioak. Heavy ortodoxoaren ezaugarrietatik abiatu eta soro berrietan sartzen hasi direnek berehala antzematen dituzte tradiziozale itsuen makilakadak.

Zenbaitek ez diote barkatuko inoiz Metallicari 1996an ilea moztu izana. Beste batzuk ahalegin handiak egin dituzte ile motza izan arren heavyak izan daitezkeela frogatzen. Rammstein taldeak heavy tradiziotik abiatu eta heavy izpirituari traiziorik egin gabe bide berriak jorratu ditu. Metala, rock industriala eta musika elektronikoaren eraginak ditu alemaniarren proposamen bortitzak. Hori bai, gauza bat da ilea motza izatea, eta bestea parafernalia heavya ez erabiltzea. Rammsteinek muturreraino eraman ditu tradizio heavyko emanaldi piroteknikoak. Donostiako su artifizialen lehiaketa bera irabazteko moduko su eta eztanda erakustaldiak dira horien kontzertuak.

Su ta Garreko gure lagunek ere moztu zuten ilea. Horrek ez zien indar zipitzik ere kendu, baina handik pixka batera, haietako batzuk konturatu ziren erosoago sentitzen zirela txima luzeekin. Beraz, bakantzen hasitako ileak luzatzen utzi dituzte berriz. Ikerfolk elkarteko Ane Albisuk idatzitako Atondu liburua argitaratu da egunotan. Euskal tradiziozko jantzien nondik norakoak eta aurrera begirako proposamenak bildu ditu bertan. Euskal janzkeraren oinarri-oinarrizko ezaugarriak txapela eta buruko zapia direla esan zigun Albisuk aurkezpen ekitaldian. Azken urteotan dantzarion artean ohikoak dira txapela kentzeko ahaleginak. Txapelik gabe primeran dantzatu daitekeela erakutsi du zenbaitek. Hori bai, lehen ere dantzan kaskar zebiltzanak, txapelik gabe kaskar jarraitzen dute. Gu ere txapela kenduta konforme ibiliko ginateke, baina Su ta Garrekoak txima luzeekin bezala ohitu gara gu txapelarekin, eta eroso daramagu, roskan sartuta. Gainera, ileak urritzen hasi zaizkigu dagoeneko eta oraintxe egiten digu benetan mesede.


Lur Gaineko Euskadiko Sokatira Txapelketan parte hartzen ari da Areso

Larunbat honetan 640 kilokoen txapelketako lehen jardunaldia jokatuko du Laukizen

Aresoko lur gaineko sokatira taldeak hasi du denboraldia. Dagoeneko 680 kilokoen jardunaldi guztiak jokatu ditu –joan den larunbatean egitekoa zen finala Endoian (Gipuzkoa)–, eta behin hori bukatuta, orain, 640, 600 eta 560 kilokoen txapelketak jokatuko dira. Maila guztietan eman du izena Aresok, Getxo (Bizkaia), Gaztedi (Laukiz, Bizkaia), Goiherri A (Erandio, Bizkaia) eta Mutrikurekin (Gipuzkoa) batera. Zalantza bakarra Getxo eta Mutrikuren artean dago. Baliteke Getxok 600ekoan ez parte-hartzea. 560koan ez dute ez batek ez bertzeak parte hartuko. Larunbat honetan, hilak 30, 640 kilokoen txapelketako lehen saioa jokatuko da Laukizen (Bizkaia) eta bigarrena ekainaren 13an jokatuko da Martiartun (Bizkaia). Maila honetako txapela ekainaren 21ean erabakiko da Maeztun (Araba). Ekainaren 27an 600 kilokoen lehia hasiko da Billelan (Bizkaia). Bigarrena Mungian (Bizkaia) jokatuko da uztailaren 4an eta finala uztailaren 19an Mutrikun (Gipuzkoa). 560 kilokoen txapelketa izanen da azkena eta hau San Cristobal (Erandio, Bizkaia) hasiko da uztailaren 11n. Bigarren jardunaldia uztailaren 25ean jokatuko da eta finala 26an. Oraindik zehaztu gabe daude azken bi saioak non eginen diren.


1959, 1960 eta 1961ean jaiotakoek afaria egingo dute

ZUMARRAGA // 1959, 1960 eta 1961ean jaiotako urretxuar eta zumarragarrek afaria egingo dute azaroaren 26an Zumarragako Etxeberri jatetxean. Parte hartu nahi dutenek, izena eman behar dute. Horretarako, Haizea edo Xano kafetegietara edo Urdangarin burdindegira jo behar dute.


Aitor Puertas kirolariaren hitzaldia edota apar-festa gaur, Zubietako Kultur Astearen baitan

Aterpea bilatu behar izan dute antolatzaileek, Zubietako Kultur Asteko ekitaldiak abiatzeko. Puzgarriak jartzekoak ziren Zubietako Eskola Txikiko Guraso Elkartekoak atzo arratsaldean, eta hala egin zuten, baina eguraldi txarragatik frontoi barruan. Kaxkape elkartean berriz, ikasleen marrazkien erakusketa zabaldu zuten.

Beste bi egunez luzatuko da Zubietako Kultur Astea. Ostegun honetan, Aitor Puertas kirolariaren hitzaldia, askaria edota apar-festa iragarri dituzte Zubietan, 17:00etatik aurrera:

Maiatzak 29, osteguna

17:00 “Ez dago mugarik kirola egiteko”, Aitor Puertas kirolariaren hitzaldia ume eta gurasoentzat Kaxkapen.

18:00 Txokolatada eta buruhandiak.

Ondoren, apar festa eta ur-gerra denontzat, gurasoak barne (prestatu pistolak eta globoak).

Maiatzak 30, ostirala

17:00 Ikasturte amaierako ekitaldia frontoian: musika eta antzerki emanaldia.

Ondoren, aulki joko, globo apurketa eta eskulanak, ume eta gurasoentzat.

19:30 Afari-merienda eta disko festa.

Oharra: eskolako kortxoan afarirako janariak ekartzeko zerrenda jarrita dago. Animatu mesedez!

Kultur Astea amaitzeko, honako bertso hau abestuko dute:

ZUBIETA(ra) BADATOR

ASTE KULTURALA

JOLAS ETA ANTZERKI

URTERO BEZALA

APAR FESTA, GLOBOAK…

AUKERA ZABALA

ONDO PASATZEA DA

HEMEN PRINTZIPALA

ZUBIETA(ra) BADATOR

ASTE KULTURALA

(Doinua: XAGU TXIKI BATEKIN)

Kultur Asteko egitaraua ikusteko: Zubietako Kultur Astea

Antolatzailea: Zubietako Eskola Txikiko Guraso Elkartea.


Kronika txapelketa gaur hasiko da Tilosetan

hAMAR bikotek ekingo diote Kronika pelota txapelketari, hasi gaur eta San Joanak arte. Partiduak arratsaldeko 16:00etan izango dira Tilosetan, eguraldiak laguntzen badu. Gaur hiru partidu jokatuko dira: Galarreta-Apezetxea/Legarreta-Iraola, Ortiz de Arri-Perez/Gurrutxaga-Etxabe eta Hernani-Ugaitz/ Iribar-Urretabizkaia.

Seigarren edizioa

Bi bitako Kronika txapelketak ibilbide dezentea egin du dagoeneko eta aurtengoa seigarren edizioa da. Orain arteko bost edizioetako irabazleak izan dira: 2005ean, Santa Kruz-Alkorta; 2004ean, Legarreta-Ezeiza; 2003an, Legarreta-Ezeiza; 2002an, Garmendia-Zabala; eta 2001ean, Tutu-Iturbe.


Atzo hasi zituzten bahitutako arrantzaleak askatzeko "negoziazioak"

Gonzalo Saenz de Samaniegok Eusko Jaurlaritzako Arrantza sailburuak dio oraindik ez direla diruaz hizketan hasi, "baina negoziazioa aurreikuspenen arabera doa". 'Playa de Bakio' ontzia igandean bahitu zuten, Somaliako itsasertzetik 250 miliara.

Gonzalo Saenz de Samaniego Eusko Jaurlaritzako Nekazaritza, Arrantza eta Elikadura sailburuak gaur azaldu duenez, atzo hasi zituzten Somalian bahitutako Playa de Bakio Bermeoko (Bizkaia) atun itsasontziko arrantzaleak askatzeko "negoziazioak". "Oraindik, baina, ez da diruaz hitz egin, eta egun batzuetako kontua izango da".

Playa de Bakio igandean bahitu zuten, Somaliako itsasertzetik 250 miliara, nazioarteko uretan, atunetan zebilela. Bahitzaileek dirua eskatzen dute marinelak aske lagatzearen truke. 26 arrantzaleetatik bost Euskal Herrikoak dira, zortzi Galiziakoak, zazpi Ghanakoak, lau Madagaskarkoak, Senegalgoa bat eta Seychelleetakoa beste bat.

Jaurlaritzako sailburuak dio negoziazioak "aurreikuspenen arabera" betetzen ari direla, eta modu “arinean” doazela. Hainbat komunikabideetan agertu den erreskatearen zenbatekoa gezurtatu egin du. Negoziazio taldean tokia egiteko eskatua dio Jaurlaritzak Espainiako Gobernuari.

Dena aurreikuspenen arabera joanez gero, asteartera arte Eusko Jaurlaritzak ez duela adierazpenik egingo azaldu du Arrantza sailburuak.


Xabier Sagarzazu Txapelketa jokatu dute Floreaga ikastetxean

Azkoitiko Floreaga ikastetxean XXVII. Xabier Sagarzazu Txapelketa jokatu zuten larunbatean, ikastetxeak eta hango guraso elkarteak Azkoitiko Udalaren eta hainbat enpresaren laguntzarekin antolatuta. Azkoitiko Floreagako, Xabier Munibe ikastolako eta Azpeitiko Ikastola Karmelo Etxegaraiko Lehen Hezkuntzako seigarren mailako neska-mutilek jokatu zituzten partidak, eta antolatzaileen arabera “giro bikaina” izan zen gaztetxoen artean. “Alaitasuna, lehia eta kiroltasun sanoa izan ziren benetako garaileak”. Mutiletan, Xabier Munibeko ikasleek irabazi zuten, eta nesketan Iraurgikoak izan ziren garaile. Antolatzaileek eskerrak eman dizkie talde eta erakunde guztiei.

Nesketan, Iraurgikoak izan ziren garaile(Floreaga ikastetxea)

Mutiletan, Xabier Munibekoek irabazi zuten txapelketa(Floreaga ikastetxea)


Egitarau oparoak prest indarkeria matxistaren aurka

Azaroaren 25ean mobilizazioak egingo dira eskualdeko udalerri gehienetan. Hemen kontsultatu daitezke ekintza guztiak.

Egun gutxi falta dira azaroaren 25a, Indarkeria Matxistaren Aurkako Nazioarteko Eguna, iritsi dadin. Eskualdeko udal eta elkarte gehienek plazaratu egin dituzte dagoeneko egun horren testuinguruan gauzatuko dituzten ekintzak.

Hainbat motatako jarduerak egongo dira: liburu aurkezpenak, antzerkiak, zine-forumak, hitzaldiak, bakarrizketak... Horrez gain, autodefentsa feminista ikastaroak egingo dira herri ugaritan.

Elkarretaratzeak

Azaroaren 25ean mobilizazioak egingo dira eskualdeko udalerri gehienetan. Arespalditzan 17:00etan jarri dute zita, Ferialean. Okondon 18:00etan egingo dute elkarretaratzea.

Artziniegan, Urduñan eta Amurrion ordubete beranduago bilduko dira. Laudion ere ordu horretan egingo dute elkarretaratzea Herriko plazan, eta Urumea kalera mugituko dira gero, Amagoia Elezkano eta indarkeria matxistaren biktima izan diren emakume guztiak omentzeko. Orozkon, aldiz, 20:30ean mobilizatuko dira.

Egitarau guztiak hemen topatu daitezke.


Elizako arbolaren arazoa moldatu dute

Guziok ezagutzen dugu Etxalarko elizako jardinean dagoen pinu ederra. Bertatik pasatzerakoan ongi ikusten da 48 urte dituen Himalaiako zedroa. Duela denbora bat haizeak harroaldi bat eman zion arbolari, goiko punta hautsiz. Hortik aitzinera, goiti beharrean zabalera hazten joan zen. Elizako pareta hurbil dagoela jakinik argi zegoen zer gertatuko zen: pareta arraildu. Gehiagora joan baino lehen bi herritarrek, Jabier Indaburuk eta Jabier Sansiñenak, beraien borondatez pareta berritzeko lanak hartu zituzten. Aste bat inguru iraun duen lanean pareta urratu dute, zain zati batzuk moztu eta berritik hasi dute berriz ere pareta. Eskertzekoa da bi langile hauen borondatea eta lana.


Iraganeko arrakastaren bila

Frantziako Alderdi Sozialistak primarioen lehen itzulia egingo du bihar. Hamon, Montebourg eta Valls ministro ohiak dira faboritoak. 2012az geroztik, boterea galduz joan da alderdia maila guztietan

Epe motzera eta ertainera begira, Frantziako PS Alderdi Sozialistak asko du jokoan bihar eta datorren igandean egingo dituen primario irekietan, aspaldian gogoratzen den garairik txarrenean baitago. Azken hogei urteetan, bost urtez soilik gobernatu dute, eta, iragarpen guztien arabera, maiatzeko bozetan boterea galduko dute.

2012an, sekulako boterea zuen PSk: Frantziako Gobernuan zegoen, gehiengoa zuen Asanblea Nazionalean eta Senatuan, eta eskualde eta hiri garrantzitsu ia guztietan gobernatzen zuen. Urte hartako presidentetzarako hauteskundeetan, François Hollandek irabazi zuen, baina hortik aurrera porrotak besterik ez du lortu PSk: 2014ko Europako eta Senaturako bozetan, eta 2015eko departamendu eta eskualdekoetan. Bost urteren ostean, eskuinera biratu du Frantziak, Hollanderen agintaldiak , sozialdemokraziaren krisiak eta «terrorismoaren» eta kanpotarren aurkako sentimenduak bultzatuta. Bost urteren ostean, langabezia %10era igo da, Hollandek gastu publikoa murriztu du, BEZa igo du, atzerri politikan esku hartzeak areagotu ditu —Malin, esaterako— eta toki publikoak militarizatu ditu «terrorismoaren mehatxuagatik. 2012ko hauteskunde kanpainako neurri sozialdemokratetatik liberalismora biratu zuen Hollandek, batez ere 2014an Manuel Valls lehen ministroa hautatu zuenetik. Beraz, sekulako eragina izango du Frantziako presidentearen agintaldiak, eta are gehiago apirilaren 23an eta maiatzaren 7an egingo egingo diren presidentetzarako bozetan.

Zazpi hautagai lehian

Zazpi dira hautagaiak. Batetik, PSko Benoit Hamon, Arnaud Montebourg, Vincent Peillon eta Manuel Valls, laurak Hollanderen gobernuan ministro izandakoak; bestetik, Alderdi Ekologistako François de Rugy, Fronte Demokratikoko Jean Luc Bennahmias eta Ezker Muturreko Alderdiko Sylvia Pinel. Azken eztabaida ostegunean egin zuten, telebistan. Bi bozketei begira, Hamon, Montebourg eta Valls dira faboritoak. Azken horrek ez luke zailtasun handirik izango bigarren itzulira pasatzeko; beste bietako bat izango litzateke Vallsen aurkaria, lehen iragarpenen arabera. Hamon eta Montebourgek alderdiaren sektore ezkertiarrena ordezkatzen dute; Vallsek, eskuindarrena, orain arte Hollanderen politikei jarraitzeko prest dagoena. PSn «adiskideezinak» diren bi ezkerrrak dira, Vallsek 2016an azaldu zuenez. Horien arteko lehia izango da, beraz, urtarrilaren 29an.

Bi ideia daude aurrez aurre primarioetako boto emaileen artean: batetik, politikan eskarmentua, presidente izateko gaitasuna eta eraginkortasuna duen presidentegai bat hautatzea; bestetik, aldaketa eta boto emaileen kezkak ulertzeko gaitasuna duen presidentegaia hautatzea. Borroka hori erabakigarria izango da: Vallsek lehen ideia ordezkatzen du, eta gainontzeko hautagaiek, bigarrena. Primarioen kanpainan Vallsen argudio nagusia izan da berak bakarrik dakiela zer den kargu garrantzitsu batean lan egitea. Zalantzarik gabe defendatu ditu Hollanderen agintaldia eta bost urteetan hartutako neurriak. Lehen ministro izanda, gatazka handia sortu zuen lan erreforma bat aurkeztu zuen, eta bere alderdikideek bultzatutako zentsura mozio bati aurre egin zion.

Parte hartzearen garrantzia

Primarioetako parte hartzea duten babesaren neurgailu gisa erabiliko dute PSko kideek. 2011ko primarioetan, ia hiru milioi herritarrek hautatu zuten Hollande alderdiaren presidentegai —botoen %57 lortu zituen—. Oraingoan, ezinezkotzat dute kopuru berera iristea. Hamonen ustetan, parte hartzea bi milioira iritsi ezean, garaileak ez du nahikoa zilegitasun izango. Alderdiko idazkari nagusi Jean Christophe Cambadelisek 1,5 eta 2 milioi arteko parte hartzea espero du. Urtarrilaren 15eko eztabaidan, zazpi hautagaiek zin egin zuten garailea babestuko dutela. LR Errepublikanoak alderdiaren primarioetan lau milioi herritarrek parte hartu zuten, eta Fillonek zilegitasun handiarekin egingo dio aurre apirileko bozari.

Egun, LR alderdiko François Fillon kontserbadorea da presidente izateko faboritoa —hura ere primarioetan hautatua—, eta atzetik izango luke Marine Le Pen FN Fronte Nazionaleko presidentegaia. 2002an bezala, eskuina soilik pasatuko litzateke bigarren itzulira. Hirugarren postua lortzeko ere aukera gutxi ditu Alderdi Sozialistak. La France Insoumisen presidentegai Jean Luc Melenchon eta En Marche-ko Emmanuel Macron izango ditu aurkari nagusiak, eta, ezkerreko boto emaile gehienak erakarriko dituzte, PSren kaltetan.

Izan ere, Hollanderen eta haren agintaldiaren ospea ikusita, zaila dirudi PSk herritarrengan ilusioa sor dezakeen hautagai bat izendatuko duenik. Presidentegaiak hiru hilabete izango ditu aurretik hori lortzeko.


Maiatza | Efemerideak IV

Trenbidea etenda egon zenekoa, Soraluzetik pasatzen zen errepide berriaren seigarren zatia egin zutenekoa, Miguel Antonio de Jauregi Ondarza arkitektoa hil zenekoa eta beste dakartza maiatzeko efemerideen gaineko azken kapituluak; ohi den moduan, Sorapediaren eskutik.

Maiatzak 26

1991n udal hauteskundeak egin ziren. EAJk bost zinegotzi izan zituen: Luis Felipe Galarraga, Rafael Varela, M. Angeles Ariznabarreta, José Oregi eta Jesús Orbea. HBk hiru: Rosa Etxeberria, Ramón Argarate eta Pilar Valero. PSE-PSOEk bi: Ignacio Borinaga eta M. Angeles Ocariz, eta EAk bat, Maite Narbaiza.

Alkate Luis Felipe Galarraga aukeratu zuten.

(Gehiago jakiteko, sakatu hemen)

Maiatzak 26

2011ko maiatzak 26an Eusko Jaurlaritzak ondarearen behin-behineko inbentarioa sartu zituen Santa Maria la Real eliza eta Ezoziako santutegia.

(Gehiago jakiteko, sakatu hemen eta hemen)

Maiatzak 28

"1863 urtean Ziortzan (Bizkaia) jaio zen, Justo Iriondo; Elgoibarreko Sansongua baserrian hazitakoa, handik etorri zitzaion izengoitia: "Sanson". Zurgina ofizioz, 1889ko urriaren 1ean Soraluzeko Euscalduna fusil fabrikan sartu zen, gerora The Placencia de las Armas Company Limited eta SAPA izan zena.

Indar handikoa eta abilezia bereziko gizona omen zen, batez ere bolumen eta pisu handiko (kanoi eta makinak) ondasunak manipulatu eta garraiatzeko. Izaera gogorrekoa, pioien maixuari dagokion indarrez agintzen zion sei peoiko talde bati. Herriaren etorriak laster jarri zien izena: Sanson eta sei filistiarrak. 1944.ko otsailak 29an erretiroa hartu zuen."

(Gehiago jakiteko, sakatu hemen)

Maiatzak 28

Maltzagako zentralaren emakida 1896ko maiatzaren 28koa da. Jabea Electra Irurak-Bat zen, Antonio Zabalarena (Sologoen eta Sagar-Erreka zentralen jabea ere).

(Gehiago jakiteko, sakatu hemen)

Maiatzak 29

1782ko maiatzaren 29an Francisco de Ibero azpeitiarra izendatu zuen Soraluzetik pasatzen zen errepide berriaren seigarren zatia aztertzeko eta neurtzeko.

Errepide berri honen esker, Eibar eta Elgoibarrera joateko ez zen menditik gora eta behera ibili behar (Irure, San Roke), Maltzagatik baizik. Dena dela, Soraluze errepideen erdigunetik atera zuen, bazter batean utziz.

(Gehiago jakiteko, sakatu hemen)

Maiatzak 29

Miguel Antonio de Jauregi Ondarza bergararra hil zen, 1833ko maiatzaren 29an.

Arkitektok bi lan esanguratsu egin zituen Soraluzen: Udal frontoia eta Erregetxea. Bigarren Erregetxearen diseinua (egin ez zena) ere berea da. Honetaz gain, Maria Barbara de Aguirre soraluzetarrarekin ezkondu zen, kapilautza eskuratu zuena.

(Gehiago jakiteko, sakatu hemen)

Maiatzak 29

1915ko maiatzaren 29an Gerra Ministeritzak García Lomas 10 zm. kainoiaren zerbitzu-araudia onartu zuen.

Kanoia Miguel García Lomas artilleroak asmatu zuen, 1894 urtean. The Placencia de las Armas Company Limited enprssak 6 ale egin zituen 1898an, Espainiako itsas-armadarako; baina atzerrikoak aurreratuagoak zirenez, ez ziren erabili. Azkenean, 1914an Gerra Ministeritzari saldu zizkion eta honek egokitu itsasertzeak defenditzeko.

(Gehiago jakiteko, sakatu hemen)

Maiatzak 29

Orbea zentrala bertako langilea zen Manuel Egiazu Lezetak erosi zuen, 1969.ko maiatzak 29an. Eta urtebete geroago, 1970.ko apirilak 25ean Jose Maria Orbegozo Altunari saldu zion.

Embalajes Ansola lantegia zabaldu zuten bertan. Horretarako, zentrala era zubia bota zituzten, ibaia eta trenbidearen arteko esparrua industu eta zubi berria egin zuten.

(Gehiago jakiteko, sakatu hemen)

Maiatzak 30

1937ko maiatzak 20an gerran eraildakoen lau karlisten aldeko hileta-elizkizunak herriko parrokian ospatu ziren: Serafín Achótegui Urreiztieta, Manuel Lersundi Orueta, Agustín Arrieta Larreategui eta José Ormazabal Albizu.

(Gehiago jakiteko, sakatu hemen)

Maiatzak 31

Trentoko kontzilioaren ostean, parrokietan bataio, ezkontza eta hildako liburuak ezarri ziren.

Soraluzen, Santa Maria la Real parrokian, 1591ko maiatzak 31an hildako liburua estrenatu zuten: Agarreburu baserriko María Pérez de Aguirre, errotaria.

(Gehiago jakiteko, sakatu hemen)

Maiatzak 31

1910ko maiatzak 31an "Socorros Mútuos de Artesanos" elkartearen arautegia onartu zuten.

Elkartea abuztuan eratu zen, eta egoitza Etxaburueta 10eko lehen solairuan zuen.

Osasunerako bigarren elkartea zen, bost urte aurretik Socorros Mútuos de la fábrica de Compañía Anónima de Placencia sortu zen eta.

(Gehiago jakiteko, sakatu hemen)

Maiatzak 31

1936ko irailean Maltzagako zubia bota zutenetik, 1937ko maiatzak 31an Donostiako lehen trena Durangoraino heldu zen.

Frontea apurtu arte trenbidea etenda egon zen. Baina nazionalek Eibar eta Ermua hartu era gero, 1937ko maiatzak 6an 61 Dibisioko Injeniariek zubia berraikitzeari ekin zioten, behin behineko aurretik eta behin betiko gero.

(Gehiago jakiteko, sakatu hemen)


Aste bukaerako kultura agenda

Aste bukaera ere iritsi da; baina gaurko, urtarrilak 25erako makina bat kultura ekintzaz gozatzeko aukera dago. Aste bukaeran ere musika, antzerkia, jaia edota ikuskizunak ere izango dira. Hemen prestatutako kultura agenda:

Musika

Arrasate

Gose taldeak kontzertua egingo du 360 aretoan. Ti2nok ere joko du. Gaur, egubakoitza, 23:00etan.

Arrasate

Alain (elektronische) disko-jartzaileak girotuko du gaua Arrasateko 3.60 aretoan. Bihar, zapatua, 03:00etan.

Antzuola

Antzuolako Txistulari Taldeak eta Abesbatzak eta Bergarako Bandako Boskoteak kontzertua egingo dute etzi, domeka, 12:30ean.

Soraluze

Debagoieneko musika eskolek kontzertua egingo dute Soraluzen

Bergara, Arrasate, Oñati, Aretxabaleta, Eskoriatza eta Soraluzeko musika eskoletako taldeek kontzertua egingo dute gaur, egubakoitza, Soraluzeko kiroldegiko frontoian, 18:30ean. Harizko, metalezko, dantza, rock… taldeak egongo dira.

Bergara

Eskoziako biraren inguruko ikus-entzunezkoa emango du Mahaster Riverrek. Emanaldia gaur, egubakoitza, izango da, gaztetxean, 22:15ean; gero, kontzertua egingo dute.

Antzerkia

Eskoriatza

Umeendako ipuin kontaketa. 'Erleen tribua' delako ipuin kontaketa eta antzezlana izango dira bihar, zapatua, Tortolis ludotekan, 11:00etatik 13:00etara.

Aretxabaleta

Pirritx eta Porrotxek emanaldia egingo dute bihar, zapatua

Pirritx eta Porrotx pailazoek eta Mari Mototsek Eskerrik asko! ikuskizuna egingo dute. Bihar, zapatua, kirol etxean, 17:00etan.

Arrasate

'Txitxarra eta Iñurria' antzezlana egingo du Markeliñe taldeak, bihar, zapatua, Amaian, 17:00etan.

Erakusketak

Bergara

Emakumeen eskulanen erakusketa Aroztegin hilaren 27ra arte egongo da ikusteko modua. Ordutegia: martitzenetik egubakoitzera, 18:00-20:30; zapatuetan: 12:00-14:00 eta 18:00-20:30; domeketan, 12:00-14:00.

Arrasate

'Txotxongiloaren artea' erakusketa dago kultura etxean. Etzi, domeka, da bisitatzeko azken eguna. Zabalik dago egunero, 17:30-20:30.

Elgeta

Gemma Silbanen margolan erakusketa Espaloian. Urtarril osoan dago zabalik.

Oñati

'Hondakinak, amesgaiztorik ez!' delako erakusketa dago, kultura etxean, otsailaren 3ra arte, egunero, 18:30-20:30.

Jaiak

Bergara

San Paulo jaiak ospatuko dituzte Ubera auzoan. Egitaraua.

Bergara

Hartzaren eguna ospatuko dute San Martin eskolakoek

Eguen Gizenean, hilak 31, Hartzaren eguna ospatuko dute San Martin herri eskolako ikasle eta irakasleek. Horrela, antzinako ohitura bat berreskuratuko dute. Eguenean, hilak 31, eskolako patioan, 10:45-11:15.

Aretxabaleta

Aratusteei ongietorria emateko jaia egingo dute bihar. Txapel Txin eguna antolatu dute biharko, zapatua, jendeari jakinarazteko Aratusteak datozela. Hitzordu nagusia 18:30ean da: kirol etxe aurrean batuko dira eta kalejira egingo dute. 20:00etan, pregoia eta Aratuste-jana izango dira. Kalejirarako musua margotzeko aukera egongo da, 19:00etan.

Eskoriatza

Urdelardero eguna ospatuko dute datorren eguenean, urtarrilak 31. Aratusteen atarian, urtero bezala, Eguen Gizen egunean, Urdelardero eguna ospatuko dute herriko umeek. Goizean, kalejira egingo dute, baserritar jantzita eta ziriak eskuetan, euskal kanta tradizionalak kantatzen. 11:30ean, bukatutakoan, txistorra-jana egingo dute plazan. 17:00etan, Kiki, Koko eta Moko pailazoekin umeendako jaialdia egongo da, plazan hori ere; eguraldi txarra eginez gero, pilotalekuan izango da. Segidan, txokolatea banatuko dute.

Bestelakoak

Bergara

Kromo eta jostailu azoka egingo dute San Martinekoek, etzirako, domeka, 11:30ean. Herritar guztiak daude gonbidatuta.

Eskolako patioan izango da.

Arrasate

'Historia zinemaren bidez' jardunaldien emanaldia hilak 29, izango da. Kulturaten izango da, 18:00etatik 21:00etara. Euskaraz.

Debagoiena

'Neguko gida' kaleratu dute udal liburutegiek. Ia 90 dokumentu gomendatzen dituzte. Debagoieneko liburutegietan dago gida hartzeko aukera.


Montse Sarriugarte: "Balio handikoa iruditzen zait Ibonek libururako egin duen ilustrazio lana"

'Pianoa naiz' kantu liburua egin du Montse Sarriugartek; bere kantek eta Ibon semearen marrazkiek osatzen dute liburua. Durangoko Udal Bibliotekan aurkeztuko du, gaur, 18:30ean.

‘Pianoa naiz’ kantu liburua da. Zeuk sortutakoak dira kanten letrak eta musikak ere.

Durangoko Rock Izar eskolan dihardut pianoa jotzen ikasten, eta bertako Julio Veigas irakaslearen laguntzagaz konposaturikoak dira kantak. Letragaz istorioa eraiki, eta soinuagaz eta isiltasunagaz jolasten sortu ditut abestiak. Nire zatitxo bat dago disko-liburu honetan gordeta: sentimentu hutsa da liburu hau.

Umeentzako testuak idaztea betidanik izan duzu gustuko?

Asko kosta zait kantu liburu honetarako idatzitakoa erakustea. Orain urte eta erdi idatzitakoak dira bertako letrak. Aurretik, antzerkirako gidoiak idatzi izan ditut. Testu laburrak dira gehien gustatzen zaizkidanak.

Pianoa helduaroan ikasi duzu.

Bai, duela hamar urte inguru, Madrilen bizi nintzela hasi nintzen pianoa jotzen ikasten. Oso gustuko dut, neure buruaren inguruko hainbat gauza ikasi ditut pianoari esker.

Liburuko ilustrazioak Ibon Quintano Sarriugarte zure semeak egindakoak dira.

Bai, eta benetan balio handikoa iruditzen zait Ibonek libururako egin duen ilustrazio lana: marrazki bakoitzak poesia bat dauka atzean. Berlinen bizi da, eta testuak bidali nizkionean bere interpretazioa egin zuen marrazkien bitartez. Oso ondo ulertu zuen nik testuekin eta musikagaz adierazi gura nuena.

Zer irakurlerengan pentsatuta idatzi duzu liburua?

Edozein adineko irakurleentzat dago idatzita: ume jaioberrietatik hasi, eta muga barik.

Azokan, non eskuratu ahalko da zure kanta liburua?

Gerediaga Elkartearen erakusmahaian ipiniko ditugu ale batzuk azoka egunetan salgai.

Nondik datorkizu umeekiko hain hurbileko harreman hori?

Beti eduki izan dut umeekin lotura berezi bat: auzoko ume guztiekin, betidanik; eta ikastoletan ordezkapenak egiten nituenean ere bai, esaterako. Erraztasuna eduki dut beti euren mundua ulertzeko. Eta eurek ni ere ulertzen nautela sentitu izan dut beti: komunikazio oso erraza izan dut umeekin bizitza osoan.

Zelan erantzun dute liburua ikusi edo irakurri, eta musika entzun duten umeek?

Etxeko umeen erantzuna ikusi dut orain arte, eta oso pozik nago: liburuari kontu handiz begiratu diote, eta liburuko pianoak bidaltzen dien mezua jaso dute: “Maite nazazu, ukitzen banauzu, soinua egingo dugu”.

Liburua aurkezteko emanaldirik egiteko asmorik baduzu?

Bai, gustatuko litzaidake liburukoa, bertatik bertara, antzezlan forman aurkeztu ahal izatea.


Gidari bat hil da Getxon, istripu bat izan eta gero ihesean zihoala

Auto gidaria zubi batetik behera erorita hil da. Antza, Sopelan beste ibilgailu batekin istripua izan du eta ihesari eman dio.

Herrizaingo Sailak jakinarazi duenez, atzo 22:30ean bi autok talka egin zuten Sopelan, eta autoetako batek ihesari eman zion.

Beste autoak atzetik jarraitu zion Getxoraino. Bertan iheslaria, 23 urteko gaztea, gelditu egin zen, antza ibilgailuak arazo mekanikoren bat izan eta gero. Korrika jarraitu zuen ihesean, baina errepidearen beste noranzkora joateko zubia pasatzen ahalegindu zen unean behera erori zen eta hil egin zen.


Aitor Zubizarreta: "Urtea ez da batere erraza izango, baina guk dena emango dugu"

RETAbet Bilbao Basket taldeak Aitor Zubizarreta fitxatu berri du. Hiru urterako kontratua egin du Bizkaiko taldearekin. Datorren denboraldian Sammic ISBren gizonen lehen taldean, Espainiako Urrezko LEB Ligan, jokatuko du, Bilbao Basketek utzita. Euskadi Irratian elkarrizketatu dute saskibaloi jokalaria, eta fitxaketarekin "oso gustura" eta "lanean hasteko gogoarekin" dagoela azaldu du.

RETAbet Bilbao Basket taldeak Aitor Zubizarreta (Azpeitia, 1995) saskibaloi jokalaria fitxatu berri du. Hiru urterako kontratua egin du Bizkaiko taldearekin, eta datorren denboraldian Sammic ISBren gizonen lehen taldean, Espainiako Urrezko LEB Ligan, jokatuko du Bilbao Basketek utzita.

Duela egun batzuk Zubizarreta elkarrizketatu zuten Euskadi Irratiko Hiru Erregeen Mahaia saioan, eta azpeitiarrak "gustura" dagoela azaldu zuen. Fitxaketa "albiste ederra" dela esan zuen saskibaloi jokalariak, eta lanean hasteko "gogoarekin" dagoela jakinarazi zuen. Taldeak erakutsitako interesa tarteko hartu du azpeitiarrak Bilbao Basketera joateko erabakia. "Beraiek izan ziren nirekin harremanetan jartzen aurrenak, eta klubeko kideekin hitz egitean asko gustatu zitzaidan duten talde ideia. Gainera, lehen urtea utzita aritzea ere gustatu zitzaidan".

Zubizarretak dio ez dela denboraldi erraza izango datorrena; izan ere, etxean jokatuko badu ere, Bilbora ere joan beharko du entrenamenduak egitera noizbehinka. "Denboraldia hastean, Azpeitiko kiroldegia beteta ikustea espero dut. Urtea ez da batere erraza izango, baina guk dena emango dugu, eta herritarrek disfrutatu egingo dute". Urte gogorra aurreikusten badu ere, baikorra da azpeitiarra: "Egunero lana gogor eginda eta pazientziarekin, ziur gauzak ondo aterako direla".

Umetatik Iraurgi SBn taldean ibilitakoa da jokalari azpeitiarra, 2013an AEBra joan zen arte. 18 urterekin joan zen Aitor Zubizarreta Portlandera (Oregon, AEB) saskibaloian aritzera eta ikastera. Idaho College taldetik igarota etxera itzuli zen ekainean, lau urteko esperientziaren ostean.


‘Ali Baba eta 40 lapurrak’ antzerkia gaur, haurrentzat

Astigarragako kultur etxean haurrentzako antzerkia eskainiko dute. Ali Baba eta 40 lapurrak izeneko antzezlana izango da ikusgai, 17:30etatik aurrera. Sarrerak 2,5 euroan egongo dira salgai, ordubete lehenago.


Aliantza dantza Nafarroan

UPN gobernutik kanpo utzi eta aldaketako gobernua egiteko proposamena egin dio Nafarroa Baik PSNri

Hauteskunde kanpainan azaldu diren inkestei so eginez gero, badirudi argi dagoela Nafarroan gobernatu nahi duen alderdiak besteekin elkartu beharko duela. Maiatzaren 23an hasiko da itunak egiteko ordua; baina aliantza dantza abian da dagoeneko, eta hautagaiek euren agerraldietan gehien erabili duten gaietako bat izan dira balizko hitzarmenak.

Kartak mahai gainean jarri zituen Patxi Zabaleta Nafarroa Bairen Nafarroako Parlamenturako hautagaiak atzo arratsaldean. Hauteskundeak amaitu ostean gobernuan koalizioan joateko proposamena egin zion PSNri. Zabaletak proposatutakoaren arabera, bi alderdien artean boto gehien jasoko lukeen alderdiak gobernatuko luke, eta beste alderdia litzateke gobernukide.

«Aldaketako eta aurrerapeneko» gobernua lortu nahi du Zabaletak, eta sozialistei egin zien soilik akordioa hitzartzeko proposamena. Haren iritziz, «aldaketaren agente nagusiak» dira NaBai eta PSN; «hein handi batean, gobernu plurala eraikitzeko zutabeak», eta hala agertu beharko lukete hautesleen aurrean.

UPN Nafarroako Gobernutik kanporatzea du xede Zabaletaren proposamenak, eta sozialisten ezezkoa jasoz gero, PSN Yolanda Barcinaren alderdiarekin elkartzekotan dagoela adieraziko lukeelakoan dago presidentegaia. Horregatik, sozialistak UPNrekin elkartzeko asmoa ezkutatzen ari badira, «hautesleei iruzurra egiten ari dira», NaBairen hautagaiaren iritziz. Hori gertatuko balitz, UPN gobernuan mantendu beharrean, PSNri botoa emateko asmoa duten lagunei NaBairen alde bozkatzeko eskatuko diela adierazi zuen.

UPN, arerio ala lagun?

Aurkariak lagunak baino hurbilago eduki behar direla esan ohi da sarri. Baina alderdiek beren burua UPNtik urrun mantendu dute kanpaina osoan. PSN izan dute lau urtez gobernukide, eta hark orain arte ez du bere alderdiaren balizko itunez hitz egin. Roberto Jimenez Nafarroako Parlamenturako sozialisten hautagaiaren aburuz, gainera, UPN norbaitekin elkartzekotan, PPNrekin elkartuko litzateke.

Bi alderdi eskuindarrek hauteskundeetan 26 parlamentari lortuz gero akordioa sinatuko luketela uste du hautagai sozialistak. Dena den, haren aburuz, ez dituzte hainbeste eserleku lortuko. Popularrek Nafarroan «alternatiba» izateko indarrik ez dutela nabarmendu zuen Jimenezek.

Madrildik etor daitekeen aginduaren inguruan, berriz, alderdikideekin ez dutela desadostasunik izango ziurtatu zuen. Haren arabera, sozialista guztiek «jarrera bakarra» dute, eta «interes orokorrak zaintzeko» asmoa.

PPNren iritziz, ordea, sozialistak dira UPNrekin akordioa hitzartzear daudenak. Santiago Cervera PPNren Nafarroako presidentegaiak esan zuenez, «Miguel Sanzek PSOEko goi kargudunekin hitz egin du, bozen ondoren hauteskunde akordioa berresteko». Hitzarmena ekiditeko bere alderdia bozkatzeko eskatu zuen, «zorigaiztoko politika sozialistak» alde batera uzteko «UPNrekin elkartzeko prest» daudelako.

PSNrekin akordio bat egin, eta EAEko lankidetza berresteko asmorik ez du Cerverak. EAEko eta Nafarroako egitura politikoa desberdina dela azaldu zuen, eta sozialistekin «desberdintasun gehiegi» dituztela akordio bat lortzeko.


Hondarribiko boluntarioek joste tailerra muntatuko dute Katsikasen

Boluntarioetako hiru Eibarren, Alfa lantegiko arduradunekin

Greziara arropa eramatera joan ziren Hondarribiko boluntarioek joste tailerra muntatuko dute Katsikaseko errefuxiatuen kanpalekuan, Madrilgo Los Olvidados gobernuz kanpoko erakundearekin batera. Gaur bederatzi makina bidali dituzte Madrilera, horietako bost Eibarko Alfa lantegiak emandakoak, eta aste honetan bertan aterako dira Greziarantz. Dena ongi, gaur zortzi irekiko dute joste tailerra Katsikasen.

Ekimenak bi helburu ditu. Batetik, emakumeei zerbait egiteko aukera eskaini diegu, ordu asko ematen baitituzte denda barruan, ezer egin gabe: “Sirian edo haien jaioterrian egiten zituzten jardueretako ahalik eta gehien egin ahal izatea nahi dugu, duten etsipena arintzeko”, azaldu du Izaskun Eizagirre boluntarioak. Bestetik, Europatik bidaltzen zaizkien arropak euren kulturaren eta gustuen arabera moldatzeko aukera emango die tailerrak errefuxiatuei, “eta hori oso inportantea da haientzat, duintasuna sustatzen duelako”.

Katsikasetik itzuli zirenetik, kanpalekuko biztanleen bizi baldintzak hobezeko lanean ari dira boluntarioak. Ekainean zenbait altzari bidali zituzten, Berako (Nafarroa) Alco enpresak eta Euskadiko Haurreskolen Partzuergoak utzitakoak. Ondoren, ikasturte amaierarekin batera, herriko hiru ikastetxeak bisitatu zituzten eta datorren ikasturtean beharko ez duten materiala jaso zuten, hurrengo bidalketa batean bidaltzeko.

Eta orain, joste tailerra muntatzen lagundu dute. Mari Jose Aseginolak azaldu duenez, azkar batean bildu behar izan dituzte joste makinak: “Ekainean esan ziguten irailean muntatuko zutela tailerra, ez zegoela aukerarik lehenago. Baina ostiralean abisatu ziguten aurreratuko zela, eta aste honetako trailerrean sei makinentzako lekua zegoela. Telefono deiak egiten hasi ginen eta larunbaterako bederatzi makina genituen. Ez dakigu orain denak kabituko ote diren, bestela, hurrengo bidalketan joango dira”.

Lortu dituzten makinetako bost Eibarko Alfa lantegiak eman dizkie. “Telefonoz deitu genuen nortzuk ginen eta zertan ari ginen esanez, eta erantzuna sekulakoa izan zen”, kontatu du Eizagirrek: “Bi makina emango zizkigutela esan ziguten, gero lau, eta azkenean bost izan dira, berriak, kutxatik atera gabe daudenak”. Gaur goizean joan dira boluntarioak Alfa enpresara makinen bila, eta bazkalostean bidali dituzte Madrilera, asteburuan jasotako beste lauekin batera.


'Tablet' ordenagailua aurkeztuko du gaur Applek

Ordenagailu oso dotorea omen da, fin-fina, arina eta 10-12 hazbete bitarteko pantaila ukigarria duena. Teklatua, iPhoneak duenaren antzekoa da, hots, birtuala.

Apple talde teknologikoak taula itxurako ordenagailu berria aurkeztuko du gaur. Adituek diotenez, iPhoneak eta Ipodak izandako arrakasta errepikatuko du aparatu berri honek.

Oraingoz ez dute ordenagailu honi buruzko informazio askorik zabaldu, baina, dirudienez, ''Tablet'' edo ''iSlate'' izena izango du. Gainera, ordenagailu oso dotorea omen da, fin-fina, arina eta 10-12 hazbete bitarteko pantaila ukigarria duena. Teklatua, iPhoneak duenaren antzekoa da, hots, birtuala.

Bestalde, ''Tablet''ean edukiak deskargatzeko plataforma bat sortu du Applek. Helburua, familia osoarentzako ordenagailu bat izatea da, erreminta hezitzaileak dituena eta artikuluak irakurtzeko, pelikulak ikusteko, bideo-jokoez gozatzeko nahiz Interneten nabigatzeko balio duena.

Aurreikusitakoaren arabera, lehenengo urtean 2-5 milioi aparatu inguru salduko dituzte.


Azpeitiak eta Astigarragak jokatu duten Gipuzkoako Herriarteko Txapelketaren finala, irudietan

Azpeitiak ezin izan du txapela berritu esku pilotako Gipuzkoako Herriarteko Txapelketan. Astigarraga nagusi izan da gaur Donostiako Atano III.a frontoian, baina Azpeitiko pilotariak ez dira gelditu herriko zaleen babesa eta animoak jaso gabe. Hemen, arratsaldeko finalean hartutako hainbat irudi.


Abisu horia euriagatik gaur gauerako

00:00etan ezarriko da abisu horia euriagatik. Izan ere, Gipuzkoan prezipitazio handiak espero dira eta ekialdean bereziki, ordubetean 15 litro metro koadro baino gehiago pila daitezke. Bihar goizean, prezipitazioa iraunkorra izan daiteke eta hainbat tokitan 40 eta 60 litro metro koadro pila daitezke.

Hurrengo egunetako iragarpena

Bihar, egunaren lehen partean zerua oso hodeitsu egongo da, baina arratsaldean hodeiak gutxitu egingo dira. Zaparrada txiki-ertainak botako ditu eta noizean behin trumoitsuak izan daitezke. Bihar gauean, atertzera egingo du. Ostegunean, goizaldean eta eguneko azken orduetan zerua hodeitsu egongo da. Goizean euri txikia egin dezake eta tenperatura minimoetan jaitsiera txikia izango da. Azkenik, egubakoitzean, zaparra txikiak botako ditu eta horiek goizaldean edota arratsaldean izango dira. Ekaitzak ere jo dezake.


Webgune batek Valentzian "entxufismoa" salatzeko aukera emango du

Valentziako Erkidegoan, administrazio publikoan 15.000 pertsona "agintariren baten laguna edo familiakoa" izateagatik soilik hautatu dituzten susmoa dutela salatu dute Compromis koalizioko kideek.

Compromis koalizioak valentziarrak hiritarrei erkidego horretako administrazio publikoan dauden "entxufismo" kasuak salatzeko aukera eman die webgune bati esker. Salaketak anonimoak izan daitezke.

Valentziako Erkidegoan, administrazio publikoan "meritua edo gaitasuna" kontuan izan gabe "agintariren baten laguna edo familiakoa" izateagatik soilik administrazio publikoko posturen batean 15.000 bat pertsona ari direla lanean uste dute Compromiseko kideek. Ekimenaren helburua, hain justu, errealitate hori salatu eta agerian uztea dela adierazi dute prentsaurreko batean.

Salaketa desenxufals.com webgunean egin dezake edonork formulario bat betez, besteak beste, ustezko "entxufatuaren" izena eta izendatu duenarenajarri behar dira, zein herritan izan den eta administrazio publikoko zein tokitan lan egiten duen galdetzen dute, eta zein postu betetzen duen eta zenbat denbora daraman ere bai.

Informazio hori ez da sarean publikatuko, Compromis koalizioko kideei helduko zaie eta horiek datuak benetazkoak diren ala ez frogatuko dute. "Entxufatu" baten kasua dela baieztatuz gero wengunean kontsultatu ahal izango den zerrenda batean sartuko dute.


36. Herri Urrats, 37. ikastola

Hondar urteotako arrakastatsuenetarikoa izan da 36. Herri Urrats. Eguraldia lagun, milaka jendek ttipi utzi dute Senpereko aintzira. Besta giroak Seaskak daraman borrokari sostengua ekarri dio: Frantziako Hezkuntza ministerioari eskatu 30 irakasleetarik bost baizik ez baitizkio hitzemanak.


Pasaiako kanpo portuaren proiektua bertan behera geratu da

Administrazio Kontseiluak hartu du erabakia, proiektuaren planteamendua eragin zuten "arrazoi guztiak desagertu direla ikusita".

Pasaiako Portu Agintaritzako administrazio kontseiluak Azpiegituren Egitasmo Zuzentzailea bertan behera uztea erabaki du, beraz, ez dute kanpo porturik edo superporturik egingo Pasaian.

Portu Agintaritzak prentsa-ohar batean azaldu duenez, eragile publiko eta pribatuekin gogoeta prozesua amaitu ostean hartu dute erabakia, proiektuaren planteamendua eragin zuten "arrazoi guztiak desagertu direla ikusita".

Hala eta guztiz ere, "portuak ez du baztertzen etorkizunean proiektua berreskuratzea", baina gaur egun Portu Agintaritzaren "lehentasun estrategikoa" egungo azpiegiturak "sendotzea" eta "hiriarekin bateragarri" izatea omen da.


Udalek 34 langabetu kontratatuko dituzte

Herrietan hainbat lan egiteko kontratatuko dituzte. Nafarroako Gobernuaren diru-laguntza jasotzen badute ere udalen bizkar dago inbertsioaren pisu handiena.

Sakanako 11 toki entitate aurkeztu dira Nafarroako Enplegu Zerbitzuaren interes orokorreko edo sozialeko lanak egiteko diru-laguntzen deialdira. Langabezian dauden sakandarrak kontratatuko dituzte udalek eta haiek herrietan hainbat lan eginen dituzte. Diru-laguntzak soldatak ordaintzera bideratzen dira. Nafarroako Gobernuak Europako Gizarte Funtsarekin erdibana finantzatzen dute deialdia.

Sakanan 377.251 euroko inbertsioan eginen da 34 langabetu horiek kontratatzen. Gobernuak 143.745 euroko diru-laguntza emanen du (%38,1). Toki erakundeek 14 proiektu aurrera eraman nahi dituzte aurten. Arakilgo, Arbizuko eta Olatzagutiko udalak izan dira bina proiektu aurkeztu dituzten bakarrak. Lehenak guztira 60.605 euro jasoko ditu. Bigarrenak 16.713 eta, azkenak, 46.567.


Arazoa

Arazoaren parte gara, edo soluzioarena; tartean ez dago ezer. Aske Gunea zeren parte izan da? Zinikoek garbi dute: ezin zen barren lasai ibili Bulebarrean! Ahorik ireki ez duten askok ere antzera pentsatuko du, eskerrak hustu duten, zarata egiten zuten, espazio publikoa itsustu, akatsgabea izan da Ertzaintzaren jokaera. Antzerki erraldoia izan zela esan zuen Idoia Mendiak irratian, alde ederra politikoen telesail amaigabeen ondoan! Akaso egongo da PSE ezkerrekoa izan zen garai bat, batek daki. Arazoaren parte gara, ala soluzioarena; tartean ez dago ezer.

Urkatuta agertu zen Ulrike Meinhof bere ziegan, 1976ko maiatzaren 9an. Bere buruaz beste egin zuela esan zuen Alemaniako gobernuak, baita ikerketa batzordeak ere. Joachim Rauschke eta Hans Joachim Mallach izan ziren lehendabiziko autopsia egin zioten auzitegi-medikuak, bigarrena NSDAPeko kidea izana, 9154986 zenbakiduna; garbia zen ondorioa: «urkatzeagatiko suizidioa, ziurtasun osoz». Ahizpak bigarren autopsia bat eskatu zuen. Medikuek esan zuten mugituta zeuzkala garunak, organo kritiko asko, ehunak ere bai. Azkazalak moztuta zeuzkan, medikuek ezin izan zuten esan biolentzia zantzurik zegoenik.

Arazoa zein den definitzea da arazoa orain.


Eskola publiko, laiko, doako eta kalitatezkoa eskatu dute


200 bat txirrindulari espero dira Beran igandeko Felix Errandonea Memorialean

Goizeko 10:30ean hasi eta 16 kilometroko ibilbidea osatu beharko dute

Igande honetan, apirilak 7, XXXVI. Felix Errandonea Memoriala junior kategoriko txirrindularitza lasterketa jokatuko da Beran. Aurten, proba hau Euskal Herria torneoaren barnean sartzen da. Lau laisterketek osatzen dute torneo hau eta Berakoa bigarrena izanen da (aurrekoa Agurainen izan zen eta hurrengoak Mutrikun eta Amorebietan). Beraz, Euskal Herri osoko 15-20 taldetako 200 bat txirrindulari etorriko dira Berara, tartean Lizarte Ermitagaña taldean ari den Kepa Remiro herritarra dela.

Igande honetan, apirilak 7, XXXVI. Felix Errandonea Memoriala junior kategoriko txirrindularitza lasterketa jokatuko da Beran. Aurten, proba hau Euskal Herria torneoaren barnean sartzen da. Lau laisterketek osatzen dute torneo hau eta Berakoa bigarrena izanen da (aurrekoa Agurainen izan zen eta hurrengoak Mutrikun eta Amorebietan). Beraz, Euskal Herri osoko 15-20 taldetako 200 bat txirrindulari etorriko dira Berara, tartean Lizarte Ermitagaña taldean ari den Kepa Remiro herritarra dela.

Laisterketa igande goizeko 10:30ean hasiko da Beran, Iamotenean. Ibilbidea: Iamoteneatik ateri, Zalain aldera, bertan Lesakako Bereau zubi aldera, karretera zaharretik Etxalarko bentara eta hortik Berrizaunera, karretera berritik Berara, berriz Zalain, Bereau, Etxalarko benta, Berrizaun, Bera, Zalain, Bereau, Etxalarko benta, Berrizaun, Bera, Zalain, Bereau, Lesakan sartu, Piedadeko gainetik Igantzira, Berrizaun, karretera zaharretik Etxalarko bentara, Bera eta helmuga Lizuniagan. 2 ordu inguruan 76 kilometroko ibilbidea eginen dute. Helmuga Lizuniagan izan arren sari banaketa Iamotenean eginen da.

Primerako txirrindularitza lasterketa ikusteko aukera izanen da, bai txirrindulari kopuruangatik baita kalitatearengatik ere, bertan izanen baitira etorkizunean profesionaletan ikusiko ditugun euskal txirrindulari bikainak.


Korrika txikia, Bikamiotatik plazaraino

Motorrak berotzeko, haurrak kontzientziatzeko, gurasoak euskarara gerturatzeko... helburu asko ditu Korrika txikiak; baina, funtsean,

AEKk helduekin egiten duena haurrekin egiten dute ikastetxeek. Orion bi dira jardun horretan aritzen direnak: Zaragueta Herri Eskola eta Orioko Herri Ikastola. Biak ala biak, egunerokoan, euskararen alde egiten dute, euskaratik eta euskaraz lan egiten.

Bihar, martxoaren 18an, bi ikastetxeek batera egingo dute korrika, euskararen alde. Bikamiotan hasiko dira, 15:15ean; eta herriko plazan amaituko dute, 16:00etan. Plazan bertsoak kantatuko dituzte hainbat ikaslek.

Txikienak hasiko dira, HHko ikasleak; eta testigua adin nagusiagoa duten ikasleei pasatuz joango dira, HHtik hasi eta DBHraino. Ibilbidea amaitzean, plazan, testiguak daraman mezua irakurriko dute. Mezu hori Korrikako berbera izango da.


Joseba Barandiaranen hilketari buruzko datuak jasotzen ditu 'Martin Villa txostenak'

78 Sanferminak Gogoan elkarteak iragarri du txostenean jasotako zenbait informaziok kolokan jartzen dutela kontakizun ofiziala. Errenterian Poliziak eginiko lapurreten inguruko informazioa ere biltzen du dokumentuak.

Elkarteak joan den astean jakinarazi zuen bere esku zegoela German Rodriguez hil zuten eguneko Martin Villa txostena, eta martxoaren 2an egingo duten agerraldi batean emango dutela abian jarriko dituzten ekinaldien berri.

Berez, aipatu txostena hiru dokumentuk osatzen dute, orduan Nafarroako gobernadore zibila zenak izenpetuak guztiak. Horietan jasotzen dira German Rodriguezen hilketari buruzko datuak, Joseba Barandiaranen hilketari buruzkoak, eta uztailaren 14ko Errenteriako lapurreten ingurukoak.

German Rodriguez hil eta hiru egunera hil zuen Poliziak Barandiaran, tiroz, hilketa salatzeko Donostian egindako mobilizazio batean, 78ko uztailaren 11n. Rodriguezen hilketa salatzeko mobilizazioak antolatu ziren Euskal Herri osoan. Donostian, esaterako, greba orokorra egin zuten, eta erantzun zabala izan zuen. Barrikadekin itxi zituzten hiriburuko kaleetako batzuk. Horietako batean zegoen Astigarragako gaztea, San Bartolome kalean. Polizia tiroka hasi zen, eta hil egin zuten. 19 urte zituen.

Handik hiru egunera, Espainiako segurtasun indarren hainbat ibilgailu heldu ziren Errenteriara, eta erakusleiho eta etxebizitzen kontra tiroka hasi ziren. Dendetara ere sartu ziren, eta irrati, erloju eta bestelako hainbat tresna lapurtu zituzten.

Elkarteak iragarri du txostenak Errenteria, Donostia eta Iruñeko udalen esku utziko dituztela datozen egunetan, eta helaraziko dizkietela Barandiaranen eta Rodriguezen senideei ere. Aurreratu dute bertan jasotzen den informazioak "kolokan" jartzen duela orain arte zabaldu izan den "kontakizun ofiziala".

Persona non grata

Martxoaren 3a gerturatuz doa, eta Gasteizen ez dituzte ahaztu nola 1976 hartan Poliziak grebalarien aurka jo eta bost pertsona hil zituen, Manuel Fraga Gobernazio ministroaren eta Martin Villa sindikatuekiko harremanetarako arduradunaren aginduetara. Hala, Frankismoaren Aurkako Euskal Plataformaren eskariz eta Martin Villa epaitegietara kanpainarekin bat, Villa persona non grata izendatu du Gasteizko Udalak osoko bilkuran. Alde bozkatu dute EAJk, EH Bilduk, Ahal Duguk eta Irabazik, eta aurka PSEE-EEk eta PPk.

Frankismoko buruzagi izandakoari hiriko ateak ixteaz gain, udalak eskatzen dio Espainiako Gobernuari utz dezala bertan behera 2015eko ministro kontseiluan onartutako akordioa eta estraditatu dezala Villa Argentinara, eta iker ditzatela frankismoan eta trantsizio garaian egindako krimenak, Villarekin berarekin lotutakoak nabarmenduz.


Hiztegiarekin

Mugak alegiaz urratuta asmatu du Gobernuz Kanpoko Erakunde askok, kartografia ankerrari izkin eginez, elkartasuna sinbolizatzen. Hala ezagutu ditugu munduan barrena zabaltzen, harako gobernu kolonizatzaileei bidea ikasita, mugarik gabeko erreportariak eta arkitektoak, ekonomistak eta hezitzaileak.

Hiztegiarekin ari naiz: Médecins Sans Frontières, Engineers Whitout Borders, Technik ohne Grenzen. Garai bateko gaizki-eginaren ordain-nahia? Auskalo zein diren kontzientzia kolektiboaren bidatzak. Salaketak gorabehera, borondatezko lana nolanahi ere behartsuenei laguntzeko. Mugarik gabeko basozainak eta abokatuak. Arbelak eta irribarreak zedarrien gaindi, maixu-maistrak eta pailazoak, suhiltzaileak mugarik gabe, eta edonon gizakiak asmatu, eraiki eta zaindutako mugak desagertarazteko, magoak, geologoak eta psikologoak. Lana, lana eta lana inor baztertzeke bere arrazagatik, sexuagatik, erlijioagatik edo ideia politikoengatik. Mugarik gabeak psikiatrak, haginlariak eta botikariak. Harresi-zelulak usteldu arte mugak zulatzen dituzten onkologoak eta konpasik gabeko mundu globala diseinatzen urbanistak.

Jarraitu iritzi artikulua irakurtzen.


Bidegorria, gertu urte amaierarako

Antzuolako Udaleko ordezkariak Gipuzkoako Foru Aldundiko Garapen Iraunkorreko diputatu Carlos Ormazabalekin batzartu dira, besteak beste, bidegorriaren gainean berba egiteko. Bileran hitz egindakoaren arabera, 2008 bukaerarako edo, beranduenez, 2009 hasierarako, bidegorriaren lehen zatia eginda egongo da. Etxezuri baserritik Arizti baserrirainokoa izango da, hain zuzen ere, lehen zatia, eta zatiaren amaieran zubi bat ipiniko dute. Lanen kostu guztiak ordaintzeaz Gipuzkoako Foru Aldundia arduratuko da.

Bigarren zatia Arizti baserritik Lapur-zubirainokoa da. Gero autobidea gainean egingo dutenez, oraingoz bidegorri bezala ez dute egokituko. Hala ere, erabilgarri ipiniko dute, eta horretarako txukuntze lanak egingo dituztela ziurtatu die Diputazioak Udal ordezkariei.

Hirugarren zatia Lapur-zubitik Bergarara iritsiko den zatia da. Zati hori kolektorearen obrak egiten dituztenean egingo dute, bi lanok zati komunak baitituzte.

Deskarga aldera

Bergarako zatiaz ez ezik, Urretxura, trenbide zaharretik, doanaz ere jardun zuten. Diputazioak asmoa du Deskargan bidegorria Legazpi aldera bideratzeko, baina Udalak proposamena egin du Deskarga inguruan beste bide bat har dezan. Hala ere, oraindik teknikariekin landu behar dituzte proposamenok.


Gure Zirkua Zarautzen izango da abuztuaren 22tik irailaren 2ra

Gure Zirkuko parte hartzaileak (Gure Zirkua).

Euskal Herriko hainbat tokitan izan ondoren, Gure Zirkuak Zarautzen egingo du parada abuztuaren 22tik irailaren 2a bitartean. Iker Galartzaren ekimenez sortutako proiektua da, eta izaera ibiltaria duen lehen euskal zirkoa da. Hainbat lagunek osatzen dute taldea, eta, tartean, Koldo Arakistain zarauztarrak ere hartzen du parte. Arrakasta handia izaten ari da eskaini duten toki guztietan, sarrerak agortuz.

Zarautzen hainbat emanaldi eskainiko dituztela iragarri dute: abuztuaren 22, 23, 24, 25, 26, 29, 30, 31 eta irailaren 1ean, 18:00etan, eta irailaren 2an, 19:00etan. Sarrerak asteazken honetan (abuztuaren 1ean) jarriko dituzte salgai, 10:00etatik aurrera, www.ticketea.com atarian.


Sabin Merino: 'Partizanen aurka ezin gara erlaxatu'

Athleticek talde serbiarraren aurka jokatuko du ostegun honetan, San Mamesen. "Partidaren bila atera behar gara lehen minututik", gaineratu du jokalari zuri-gorriak.

Athleticek Partizanen aurka jokatuko du ostegun honetan San Mamesen Europa Ligako partida. Lehen itzuliko partidan, zuri-gorriek 0-2 irabazi zuten, baina Sabin Merinok argi utzi du ezin direla erlaxatu.

"Belgraden partida ona egitetik gatoz, baina ezin gara erlaxatu. Garaipenaren bila atera behar gara lehen minututik", azpimarratu du Sabin Merinok. "Irabaztea lortzen badugu, sailkapenean ondo jarriko ginateke nahiz eta bi partida garrantzitsu geratuko zaizkigun oraindik", gaineratu du jokalari zuri-gorriak.

Urdulizeko joklariak argi dauka Athleticen jokatzea oso zaila dela, baina pozik dago orain arte egindako lanaz. "Oso zaila da talde honetan hasieratik jokatzea. Orain taldea oso ondo dabil, eta zaila da hasierako hamaikakoan sartzea. Aukerak aprobetxatu beharra dago, eta hori egiten saiatzen naiz. Bigarren B Mailatik Lehen Mailara iristen zarenean, maila honetan jokatzeko gai izango ote zaren galdetzen diozu zure buruari. Orain, Lehen Mailan jokatzeko gai naizela uste dut", adierazi du Sabin Merinok.


Xabier Salillasek sasoi betean hasi du

aurtengo denboraldia

Xabier Salillas ultrafondoko atleta hernaniarrak 100km-ko lasterketa internazionalean hartu zuen parte Calellan (Bartzelona) eta 3garren postuan geratu zen. Bere mailan, berriz, lehenengoa. Horrez gain, bere marka pertsonal berria egin zuen: 9 ordu eta 40 minutu. Lasterketa oso gogorra izan zen izugarrizko beroa egiten zuelako eta 80km/orduko haizea ibili zelako. Oztopo meteorologikoez gain, arazo fisikoak izan zituen; izan ere, hankeko behatz potoloak arazoak eman zizkion. Dena dela, arazo eta oztopo guztiei aurre egin, eta sekulako emaitza lortu zuen denboraldiko lehenengo saioan. Denborak honakoak izan ziren: lehenengoak 8 ordu eta 31 minututan korritu zuen; bigarrenak 9 ordu eta 31 minututan; eta hirugarrenak, hau da, Salillasek 9 ordu eta 40 minututan.


«Joko ditugun obren kontrasteak interesa piztuko du»

Trio Arbosek Teresa Catalan konpositorearen obra bat estreinatuko du gaur, Donostiako Kursaalean emango duen kontzertuan. Musika Garaikideko zikloko azken saioa izango da.


Oposizioak VWen auziaz elkarlana eskaini dio, eta Barcinak muzin egin dio

Urriaren 7ra atzeratu da koordinazio batzordearen bilera.Barcinak uste du «negoziazio eta akordio bidez» lor daitekeela konponbidea

Oposizioak luzatutako eskuari muzin egin dio Yolanda Barcina Nafarroako lehendakariak. Espainiako Gobernuak iragan astean 2007tik 2011ra bitarteko Volkswagenen BEZaren itzulketaren inguruan errekurtsoa jarri zuen Auzitegi Gorenean, eta bide judiziala irekita, 1.513 milioi euro erreklamatzen dizkio Nafarroari. Atzo, parlamentuko foru erregimenaren batzordean, PPk salbu oposizioko gainerako alderdiek Espainiako Gobernuaren erronkari aurre egiteko elkarlana eskaini zioten. Alta, Barcinak muzin egin zion parlamentuak ahots bateratu gisa jokatzeari.

Autogobernuaren bermatzaile handienaren rola jokatu nahi izan du Barcinak: «Hauek dira gobernuaren gida lerroak: Nafarroaren interesen eta eskubideen defentsa irmoa eta estatuarekin hitzarmena. Ez mendekotasuna, batzuek nahi duten bezala; ezta haustura ere, beste batzuek nahi duten bezala». Haren ustez, «negoziazio eta hitzarmen bidez» konpondu daitekeela. Alta, leialtasunik eza ere egotzi dio Espainiako Gobernuari. Itun Ekonomikoaren Arbitratze Batzordeak auzia aztertu zuen, eta gatazkarik ez zegoela ebatzi zuen. Estatua ebazpen horren aurka azaldu arren, auziak koordinazio batzordera pasatu behar zuen, baina Espainiako Zerga Agentziak aurrea hartu eta bide judiziala ireki du.

Koordinazio batzordea irailaren 30ean zen biltzekoa, baina urriaren 7ra atzeratuko da hitzordua. Bilera erabakigarri horri begira, Barcinak dioenez, «hitzetatik ekintzetara» pasatzea eskatuko diote Espainiako Gobernuari. Teknikoki zein juridikoki «nahikoa argudio» badituzte errekurtsoa atzera botatzeko exijitzeko.

Nafarroako PPko ordezkariak Montororekin bildu ziren astelehenean, eta bileraren ostean adierazi zuten Espainiako Gobernuak ontzat jotzen duela 2007tik 2011rako epe horregatik 125 milioi pagatzea. Barcinak iradoki du azken akordioa hortik joko duela.

PSNko Roberto Jimenezek ohartarazi dio Barcinari ez dutela onartuko ezer ordaintzea. «Gurea exijitu behar dugu. Leialtasuna bai, baina irmotasuna ere bai. Beraz, estatuak errekurtsoa kendu beharra du, nahitaez». PSNko buruzagiaren aburuz, PPko gobernuak legealdi osoan autogobernuaren aurka egin duen oldarraldi zentralistaren emaitza da azken errekurtsoa: «Lege orori errekurtsoa jarri zaio eta Nafarroako Gobernuak txalotu egin du, ez dio mugarik jarri». Bere ustez, Montorok Nafarroako Gobernuari «errespetu falta» azaldu dio.

Bilduko Maiorga Ramirezek ohartarazi du ez dutela onartuko «ezta euro bat ordaintzea ere». Haren ustez, eredua bera dago kolokan; bi aldeen arteko harremanen parekidetasuna «itxurakeria» da, «egin eta desegiteko ahalmena duelako Montorok.

Aralar NaBaiko Txentxo Jimenezek ohartarazi duenez, bi gobernuen arteko gatazka horretan antzezpena baino ez dago. «Oraindik entzuteko gaude PPrekin harremanak hautsiko dituzula. Elkarrekin joango zarete hauteskundeetan?». Haren ustez, Nafarroako Gobernua posizio ahulean dago orain. «Utz gaitzazu laguntzen, ez baituzu ahalmenik estatuari aurre egiteko».

PPren kritika gainerakoei

Geroa Baik ildo beretik jo du. «Kezka handia dugu eta lagundu nahi dugu. Indar guztiekin parte hartu nahi dugu, baina sentsazioa dugu zure kabuz joan nahi duzula», adierazi du Manu Aierdik.

Ironikoki, Nafarroako PPk gainerako alderdiei «seriotasun falta» egotzi die, eta bere ustez, PPk gutxienez akordiorako proposamena eman du. Bilduri foru erkidegoa haustea egotzi dio: «Autogobernuak ez dizue kezkatzen».


EAJk udal hauteskundeetako programa aurkeztu du herritarren aurrean

Maiatzaren 26ko udal hauteskundeei begira, atzo arratsaldean aurkeztu zituen Zumaiako EAJk programako 35 proposamenak jendaurrean. Oier Korta egungo alkateak eta alderdi jeltzaleko zerrendaburuak eman zituen azalpenak. Bere ondoan izan ziren hautagaitzako hainbat kide.

Kanpainako azken txanpan sartu gara, eta Zumaiako EAJk atzo bertan eman zituen ezagutzera herritarren artean datozen lau urtetarako hartzen dituzten konpromisoak. Dagoeneko etxeetara banatzen ari dira konpromiso horiek jasotzen dituen programa, eta atzo, puntu horiek azaltzea eta zalantzak argitzea izan zen alderdi jeltzalearen helburua.

Dozenaka herritar elkartu ziren Oxforden egin zen ekitaldian. Oier Korta egungo alkatea eta zerrendaburua izan zen konpromiso guztiak azaldu zituena, eta bere taldekideen babesa izan zuen. Amaitzear dagoen legealdian lortutakoa izan zuen hizpide alkateak, eta bide batez, lortutako horren gainean lanean jarraitzeko gogoa ere nabarmendu zuen. Esate baterako, zumaiarren ongizatean inbertitzen jarraitzeko asmoa azpimarratu zuen, baita adinekoen zahartze aktiboa sustatzeko xedea ere. Bide beretik, ekonomia, enplegua eta ekintzailetza arloa egokiena eskualde mailako lankidetzarekin jorratzea zela aipatu zuen. Hirigintza eta irisgarritasunaren inguruan, auzoak eraberritzen jarraitzearen alde agertu zen, igogailu berriak egiteko helburua azaldu zuen, baita Oikiara doan bidegorria egiteko asmoa eta hango saneamendua egokitzekoa ere. “Auzokoekin harremanak sendotzea da gure helburua, izan ere, beharrezkoa da beraien beharrak ezagutzeko, zerbitzuak orekatzeko eta herritar guztiek dituzten eskubideak bermatzeko zuzeneko harremana lantzea”, azpimarratu zuen.

Proiektu berriei dagokienez, eta batzuk azpimarratzearen, Gernika parkearen azpian lurrazpiko aparkalekua egitea aipatu zuen. Lursail horren eskumena Eusko Jaurlaritzak duela gogoratu zuen, baina proiektu hori gauzatzeko beharrezko mugimenduak egiteko prest daudela nabarmendu zuen. “Proiektu konplexua da, baina aurrera egiteko prest gaude”. Hastera doan legealdi berrian Hirigintza Plan Orokorra egitea izango da beste erronketako bat. “Legealdiko lan garrantzitsuenetarikoa izango da eta herritarren parte hartzearekin burutuko dugu”, esan zuen. Torreagaberriko babestutako etxeetan lehentasuna jarriko dutela adierazi zuen eta kirol instalazioen inguruan proiektua landuko dutela. Horiez gain, Udalaren eskura gelditu diren eraikinekin zer egin behar den jakiteko azterketa sakona egiteko proposamena luzatu zuen. Erkibe aurreko orubea Udalaren eskura pasatzean, esaterako, erabilera anitzeko gunea aurreikusten du. “Proiektu integral bat Eusebio Gurrutxaga eta Zuloaga plaza lotuko dituena. Erabilera anitzeko eta aisialdirako gune estalia izango da”. Emakumeen etxearen kokapena zehaztuko dutela nabarmendu zuen Kortak, baita hezkuntza arloan inbertsioak egiten jarraitzea ere.

Amaitzeko, euskararen aldeko aldarria egin zuen Ainhoa Illarramendi zerrenda kideak. “Euskara gure nortasuna da eta horrek batzen gaitu, beraz, gure helburua hori bistaratzea izango da”, esan zuen. Hizkuntza paisaia hobetzeko ahalegina egingo dutela gaineratu zuen, baita euskararen historia soziala berreskuratzeko eta Bikain ziurtagiria eta Euskaraldia sustatzeko asmoa ere.

EAJren programako proposamen guztiak banaka-banaka ikusteko aukera hemen.


Programa akordioa aurkeztu die PSNk Geroa Bairi, Ahal Duguri eta Ezkerrari

Gobernu aurrerakoia osatu nahian bilera egin zuten lau indarrek. Datozen lau urteetarako bideorriaren zirriborroa mahai gainean jarri die alderdi sozialistak gainerakoei.

Bigarren bilera erronda hasi da parlamentuan. Alderdi sozialistak gobernu aurrerakoia osatu nahi duen gainerako alderdiekin egin zuen bilkura atzo: Geroa Bairekin, Ahal Dugurekin eta Ezkerrarekin. Mahai gainean datozen lau urteetarako gobernu akordioa izan litekeenaren zirriborroa jarri zuen PSNk. Gainerako hiru alderdiek batzarraren ondotik nabarmendu zuten azken legealdian izan duten bide orriaren oinarrietako asko jaso dituela zirriborroan eta hortaz "baikor" azaldu ziren guztiak. Ostegunean beste hitzordu bat izanen dute sakontzeko agirian eta aurrera begirako pausoak finkatzeko.

Bileran ez zena izan, alderdi sozialistak betoa jarria diolako, EH Bildu izan zen. Bere botoak eta babesa beharrezkoak izanen direla nabarmendu zuten bileraren ostean bereziki Geroa Baik eta Ezkerrak.


Legazpiko bandaren kalejirarekin amaitu dira Hegialdeko jaiak

Ekainaren 12an hasi ziren Hegialdeko jaiak Legazpin. Egitarau musikala izan da aurtengoa, txistulariak, banda eta kamio musikatua egon delarik. Segurtasun distantziak mantenduz eta bestelako arazorik gabe ospatu dituzte auzotarrek aurtengo jaiak. Gaur, goizeko 11:00tan Legazpiko Musika Bandak Hegialde auzotik kalejira egin du. Festak ixteaz arduratu den kalejira, bereziki berezia izan da aurten, Legazpiko Musika banda Goierriko lehena izan baita kalean musika eskaintzen. Jesus Castillejo zuzendariak aitortu duenez, ez dute entsegu orokorrik egin konfinamendu garaian, baina etxetik eta telematikoki musikari bakoitza arduratu da abestiak ikasteaz. Taldea bitan banatu behar izan dute segurtasun neurriak bete daitezen, hori dela eta, bandako partaideen erdia ateratzen da orain. Gainera, horietako asko Hegialden jaioak dira.

Bukatzeko, antolaketa lanetan dabilen Sonia Mansok adierazi du aurtengo festak oso ondo joan direla eta jendeak behar bezala jokatu duela, segurtasun neurriak errespetatuz.


IBAIZABAL: Nerabeen sexuari buruzko Ikerketak

Azken bolada honetan, gero eta gehiago, Nerabe eta Gazteen sexuari buruzko Ikerketak agertzen dira; Igor Erauzkin sexologoak zalantza asko ditu ikerketa horiek emandako datuak interpretatzerakoan.

DESKARGATU HEMEN


Naturopatiaren inguruko hitzaldia, azaroaren 26an

Gaizka Sanchez naturopatak hitzaldia eskainiko du datorren astean, azaroaren 26an, gizarte etxeko areto nagusian. Nola indartu zure defentsak modu naturalean izena du solasaldiak eta 18:00etan hasiko da. Dohainik izango da eta derrigorrezkoa da aurrez izena ematea Ormaiztegiko Udaleko Kultura sailera idatzita.


Nafarroako ekonomia %1,5 hazi da 2014an

Urritik %0,8koa izan zen igoera.

Zuzen zebilen Nafarroako Gobernua. Irailean iragarri zuen barne produktu gordinak %1,5eko hazkundea izango zuela 2014an, eta hala izan da. 2010etik lehen aldiz, sei hiruhilekotan jarraian egin du gora, urte eta erdian alegia. Aurreko bi urteetan hazkunde negatiboa izan zuen herrialdeak.

Azken hiruhilekoan, irailetik urtarrila hasi arte, %0,8ekoa izan zen igoera. Ekonomiaren jokaera ikusteko esanguratsuagoa izan ohi da urtearteko konparaketea egitea. Kasu horretan are handiagoa da gorakada: %2,1.

Lourdes Goikoetxea Ekonomia kontseilariak azaldu du susperraldia batik bat manufaktura industriari (+%6,3) eta merkatu zerbitzuei (+%3,3) esker etorri dela. Esportazioek ere %7,9 egin dute gora.

2015ari begira are baikorragoa da gobernua. Uste du %2 haziko dela ekonomia, eta %1 enplegua. Zenbait erakundek iragarpen hobeak ere egin dituzte, tartean BBVAk eta Laboral Kutxak. %2,2ko eta %2,1eko igoerak kalkulatu dituzte haiek. "Nahiago izaten dugu zuhur jokatu eta beharrezko bada gero zuzendu datuak" adierazi du kontseilariak. Hala eta guztiz ere, onartu du datu makroekonomikoek garapen ekonomikorako aukera onak aurreikusten dituztela. Besteak beste, nabarmendu industriaren pisua handitu egin dela BPGan.

Gobernuaren esanetan, AEBetako hazkundeak, petrolioaren prezioaren bilakaerak eta banku zentralek hartzen dituzten erabakiek baldintzatuko dute azken emaitza.

Nafarroan baino txikiagoa izan da hazkundea Araba, Bizkai eta Gipuzkoan. Eustatek atzo jakinarazi zuen %1,1 egin zuela gora BPGak batez beste iaz, eta enplegua %0,3 igo zela.


Ainara Otxotorena izango da Mañariko EH Bilduren alkategaia udal-hauteskundeetan

Otxotorenak 34 urte ditu, Magisteritzan Haur Hezkuntzako espezialitatea egina du. 2010etik Mañariko haurreskolan hezitzaile eta koordinatzaile lanetan dihardu.

2019ko urtarrilaren 14tik 27ra bitartean egindako barneko prozesu parte-hartzailean Mañariko EH Bilduren komunitateak zerrendaburu izateko proposatu zuen Ainara Otxotorena Iriarte, eta hauteskunde batzordeak proposamena egin ondoren, bere burua prest agertu du alkategai izateko, araudiak ezartzen dituen beharrezko abalekin eta "komunitate osoaren babesarekin", EH Bilduk ohar batean informatu duenez. “Hurrengo lau urteetan herritarren parte- hartzea sustatuz eta kontuan hartuz lan egiteko asmoa azaldu du, denon artean egindako lanak emaitza hobeak lortzen baititu”, azaldu dute.


Begiradak uxatu ezinik segitzen du

Realera iritsi zenetik, Geronimo Rulliren izena etenik gabe izan da zaleen ahotan, onerako nahiz txarrerako. Bartzelonaren aurkako hutsek hizpide bilakatu dute berriz.


Luis Gascak Drakularen hamaika aurpegi erakutsi ditu Okendon

Luis Gasca, Okendo kultur etxean. (Argazkia: N. Lizarralde)

Bram Stoker idazle irlandarrak sortutako pertsonaiari eskaini diote Okendo kultur etxean ireki berri duten erakusketa: Banpiroen erregea

Arriskutsua, misteriotsua, gorrotagarria, lizuna, limurtzailea, begiak odoletan dituen munstro asezina… Hori guztia eta gehiago da Drakula, Banpiroen erregea. Fantasiazko eta Beldurrezko Zinemaren Asteko protagonista handia da aurten. Bram Stoker idazle irlandarrak Drakula kondearen pertsonaia sortu zuenetik zinemak eta komikiak munstroaren hamaika aupegi sortu ditu. Horiek guztiak erakutsi ditu Luis Gasca bildumazaleak (Donostia, 1933) Okendo kultur etxean. Zineman eta komikian aditua da Gasca, eta hark urteetan bildutako materiala izango da ikusgai aretoan.

Kartelak, argazkiak, liburuak, komikiak, hainbat filmetako irudiak… Guztiek balio dute banpiro ezagunenaren estereotipo guztiak gertutik ezagutzeko. Baita denboran zehar, garaiko moden arabera, munstroaren itxura nola aldatu den ikusteko. Murnauk hatzamar luze eta bizkar makurreko izaki gisa irudikatu zuen Nosferatu filmean. Bela Lugosik, aldiz, kapa eta gominadun banpiroaren irudia sortu zuen. Francis Ford Coppola, Terence Fisher, Tim Burton, Tod Browning… Asko eta asko izan dira Drakula zinemara egokitu duten zuzendariak. Gascaren ustez, ordea, ez da inoiz Stoker-en nobelaren benetako egokitzapenik egin.

Gascaren bertsio kuttunenak zuri-beltzean egin dituztenak dira: “Dena erakutsi beharrean, iradoki egiten duten lan horiek ditut gustuko. Munstroa biktimaren lepora gerturatzen denean, eta kosk egiten dion une horretan eszena guztia Drakularen kapa beltzarekin dena estaltzen denean. Momentu horiek gustatzen zaizkit, eta ez hainbeste odol zorrotadak erakusten dituzten horiek”.

Azken urteetan modan jarri diren Drakularen bertsioak “barregarriak eta aspergarriak” dira Gascaren iritziz. Bihotz oneko banpiro erromantiko ederrak baino, nahiago du betiko Drakula maltzur eta iluna: “Crepusculo ikustera joan nintzen, eta aretotik irten nintzen filma hasi eta gutxira. Modak dira bai, eta azken aldian banpiro oso biguinak daude modan”.

Drakulari buruzko komiki eta aldizkariak.

Fantasiazko eta Beldurrezko generoko pertsonaia gustukoenen zerrendan, Gascarentzat bigarrena da Drakula. Lehen postuan Frankenstein dagoela aitortu du. Izan ere, Gasca ez da soilik Drakularen bildumazalea. Txikitatik, hamalau urte zituenetik, zakarrontzian betiko desagertu behar zen material hori guztia salbatzen saiatu dela adierazi du: “Nire bizilagunek ere laguntzen zidaten aldizkari eta egunkari zaharrak gordetzen. Lehen ondareak ez zuen baliorik, eta are gutxiago komikiak. Dena bota egiten zen. Drakula urte hauetan guztietan zakarrontzitik salbatu dudan harribitxi bat gehiago da”.

Material asko eta asko erakusketatik kanpo geratu da, ez baitzegoen lekurik. Publizitateari eta merchandising-ari buruzko objektu eta kartelak geratu dira kanpoan.

Egun, Luis Gascaren artxiboa Koldo Mitxelenan ikus daiteke. Gipuzkoako Aldundiak kudeatzen du bere ondarea: Diskoak, kartelak, argazkiak, komikiak, hiztegiak, gutunak, biografiak, filmak… Bildumazale nekaezina da Gasca, eta oraindik ere zaletasun berari eusten diola esan du. Oraindik inork landu ez dituen eremu horietan lan egitea du pasio Gascak: “Zinema eta komikiaren arteko harremana, zientzia fikzioa, komikia… Hutsetik hastea da nire pasioa. Horrek bultzatzen nau lanean jarraitzera”. Beldurrezko Asteak urte hauetan guztietan egindako lanarengatik omenaldia egin nahi izan dio erakusketa honetan.

Banpiroen erregea erakusketa abenduaren 7a arte izango da zabalik Okendo kultur etxean.


Hiru3 Jaia, ekainaren 16an, Bilboko La Casillan

Bazkalostean hasi eta gauera arteko festa izango da: Izar Bila lehiaketako finala, “Kantuan” saioa, hip hop, breakdance eta antzerakoak izango dira. Gazteako Oihan Vega djak emango dio amaiera.

Lekuz aldatu da aurten EITB Taldeak haurrentzako antolatu ohi duen urteroko jaia, Hiru3 jaia. Bilboko La Casillan ospatuko dugu, ekainaren 16an, larunbata.

Egun osoan zehar, puzgarriak, makillaje tailerrak, graffiti tailerrak eta antzerako ekitaldiak izango ditugu La Casilla plazan. ETB-3ko marrazki bizidunetako hainbat pertsonaia ere - Doraemon, Dorami, eta Shin Chan- han izango dira haurrekin argazkiak ateratzeko. Ondoren, Hiru3 Jaiaren webgunean ikusi ahal izango dituzue.

Ekitaldi nagusiak, aldiz, arratsaldean hasiko dira La Casilla barruan: Izar Bila lehiaketaren finala, "Kantuan" saioa, hip hop eta breakdance ikuskizunak...

Eta larunbata izango denez, gauera arte luzatuko dugu festa. 20:00ak aldera, disko festa hasiko dugu Gazteako Oihan Vega dj-arekin. Dantza eta saltsa nahikoa izango dugu eguna ilundu arte.

Ez ezazu galdu! Primeran pasako duzu!


Itsasgora dela-eta Baionan berriz gainez egin dute Aturrik eta Errobik

Ilunabarrean egin dute berriz goiti urek Lapurdiko hainbat tokitan. Goizean Donostialdean Urumea ere atera da, Iruñerrian Arga eta Nafarroako iparraldean Bidasoa. Hainbat errepide itxita dauzkate, lur jausiak izan dira... Zenbait tokitan atertu du, eta egoera hobetzen ari da.

Azkeneko egunetan ere euri asko bota duela-eta, Euskal Herrian arazo ugari daude ibai batzuek gainezka egin dutelako. Baionan dauzkate arazorik handienetakoak, Aturri eta Errobi ibaiek gainez egin zutelako atzo arratsaldetik. Batik bat, Baiona Ttipian dituzte eragozpenak; kale batzuk urez beteta daude, eta Frantziako Poliziako kideak, armadako soldaduak eta suhiltzaileak garbiketa lanetan aritu dira. Eguerdirako egoera hobetu da, pixka bat, baina itsasgoraren (18:40tik aurrera) eta erreken emariagatik berriro uholdeak gertatzen ari dira iluntzean, Lapurdiko hiriburuan eta beste zenbait tokitan. 17:00etatik aitzina Aturri eta Errobi ibai ertzeetako errepideak itxi dituzte.

Lapurdiko hiriburura autoz ez abiatzeko agindua eman dute goizean Herriko Etxeko ordezkariek. Izan ere, leku batzuetan arazo larriak daude eta beste batzuetatik ezinezkoa da iristea -Mugerretik eta Kanbotik, kasu-. Arratsaldetik bereziki beha ari zaizkio Aturri, Errobi eta Urdazuri ibaiei.

Eguerdian atertu izanak, batetik, eta itsasbehera izateak, bestetik garbiketa lanak erraztu dituzte. Altabada, arrastirian itsasgora izan da berriz, eta uholdeak eragiten ari da berriz Aturri eta Errobi ibaiek bat egiten duten tokian, Baionan. Badaezbada ere, bi ibaiotako ertzeen paretik doazen errepideak itxi dituzte 17:00etatik aitzina.

Lapurdin berean Uztaritzen ere arazo anitz daude, eta suhiltzaileek hainbat bizilagun atera behar izan dituzte haien etxeetatik. Nafarroa Beherean Bidaxuneko, Baigorriko eta Banka-Aldude arteko errepideak moztuta daude, eta Zuberoan Maule-Atharratze artekoa. Urepelen (Nafarroa Beherean), esaterako, 200 ardi hil dira lur jausi baten ondorioz.

Gipuzkoan, bi errepide daude itxita, GI-2632, Beasain eta Ormaiztegi lotzen dituen errepide zaharra, eta N-634 Getaria eta Zarautz artean, luiziengatik. Donostian Loiola auzoko errepidea itxita egon da -Astigarragatik doana-, Txomin-enea auzune inguruan, Urumea ibaiak gainez egin baitu, baina arratsaldeko lehen orduetarako ireki egin dute. Urumea Hernanin, Astigarragan eta Donostiako Martutene auzoan ere atera da ibaia. Martuteneko bizilagun batzuk etxetik aterarazi egin behar izan dituzte. Eguerdi parterako egoera hobetu da, eta Urumearen maila jaisten ari dela adierazi dute agintariek; zehazki, orduro 12 cm.

Irunen Bidasoak egin du gainezka goizaldean, eta ordu batzuetarako itxi dute N-1 errepidea Behobiako Pausuko eta Osinbiribilgo biribilguneen parean. Han, Azken Portu auzuneko Pio Baroja kaleko bizilagun batzuk ere atera egin dituzte etxetik. Iruñera doan N-121-A ere moztuta dago Endarlatsa inguruan, Irunek Lesaka eta Berarekin (Nafarroa) muga egiten duen tokian. Azkoitian (Gipuzkoa) ere irten du errekak. Beasainen, Alegin, Seguran, Errezilen... lur jausiak izan dira.

Gainera, Pasaiako portuan berriz abian jarri dute itsasontzi handientzako gidariontzien zerbitzua, eta asteartetik bertara ezin sartu eta ezin atera, hurrenez hurren, zeuden bi ontzik gaur beren helburuak bete ahal izango dituztela espero dute portuko agintariek.

Iruñerrian Argak ere gainez egin du, eta arazo garrantzitsuak sortu ditu Uharten, Burlatan eta Iruñeko auzo zenbaitetan -Arrotxapean, Landaben inguruan...-. Nafarroan bertan erne daude Ebro ibaiarekin, oso hazita doalako, eta Castejon herrian kalteak eragin ditzakeela uste dute. Elizondon, Beran, Lesakan, Sunbillan... ere arazoak izan dituzte.

Atzo ere arazo ugari

Atzo larrialdi zerbitzuek lan franko izan zuten Euskal Herriko hainbat bazterretan. Horietako larriena Etxalarko Benten inguruan (Nafarroa) gertatu zen. 22:10ak aldera Oronoz-Mugairin egoitza duten suhiltzaileek eta Lesakako suhiltzaile boluntarioek gizonezko bat atera zuten uretatik, Bidasoa ibaiak bere furgoneta arrastaka eramaten ari zelarik.


Euskara

Pentsa eskuan kubo bat duzula. Begiratu alde bat, gero beste bat, gero bestea... Zer ikusten duzu? Sei karratu berdinez osatutako figura geometriko aspergarri eta zurruna, ezta? Orain hartu erpinetako batetik, edozeinetatik, eta begiratu iezaiozu berriro. Hor dago. Ez al duzu ikusten? Diamantea da! Bai, kuboa kuboa izan liteke, edo diamantea, perspektiba kontua da, nondik, eta, batez ere, nola, begiratzen diogun.

Beste horrenbeste gertatzen da bizitzaren alor gehienekin, baita euskara batuarekin ere. Diodana azaltzeko autoetnografiara joko dut, horrek sor ditzakeen distortsioak aintzat hartuta. Euskara batuak egin gaitu euskaldun ni eta nire belaunaldiko asko. Batuan, niretzat artean euskara besterik ez zen horretan, igaro nuen haurtzaro eta gaztaro guztia. Umetan etxeko eta eskolako hizkuntza zen, kalean gaztelaniaz aritzen baikinen, herriko gainerako guztiak bezalaxe. Bueno, etxekoa eta eskolakoa izateaz gain, telebistakoa ere bazen, gure heroi eta erreferente nagusi zen Son Gokuk euskaraz egiten baitzuen. Nerabezaroan, eskualdeko, Enkarterriko, lagun berriak egin eta gure artean, tarteka, euskaraz aritzen hasi ginen. Garai hartan niretzat euskara hizkuntza ahalguztiduna zen, beste guztien pareko. Dena aitortzera, oso litekeena da erabiltzen genituen lagunarteko hizkerako formula asko erdaratik etortzea edo zuzenean gaztelaniaz esatea. Baina kontua ez da hori. Gakoa da ez nintzela kontziente, eta ez niola erabiltzen nuen euskarari inongo mugarik ikusten ezertarako. Halere, iritsi ziren lehenengo sintomak, eta gure artean «hemendikan», «ez det», «ez dozu»... eta horrelakoak erabiltzen hasi ginenean. Sintometatik erabateko gaitzera unibertsitate sasoian pasatu nintzen. Orduan etorri zen egiten nuen euskarari artifiziala, plastikozkoa, ez-naturala, asmatutakoa, bigarren mailakoa, formalegia eta gisako izenondoak eransteko unea. Hala sentitu nuen, inork hitz horiek zuzenean esateko beharrik gabe. Euskalkiduna izan ala ez, horrek banatzen zituen lagun taldeak. Euskara batudunen artean, berriz, erdara zen nagusi. Eta zer egin nuen, bada, egoera horren aurrean: nire euskara performatu eta han-hemengo euskalkiekin nahastu. Lagunarteko euskararen bila euskalkietara jo nuen. Diamantetzat nuena kubo izatera pasa zen, eta ordura arte hainbeste eman zidan euskara, batua, abandonatu nuen.

Uste dut bizitakoak hausnarketarako parada ematen duela. Batetik, bere sorrera bizi izan ez genuenontzat, euskara batua diskurtsiboki baino ez da artifiziala, hastapenetako ika-miketatik gaur arte belaunaldiz belaunaldi transmititutako narratibetan. Alegia, arazoa ez da euskara batuaren izatea, arazoa ez da produktua, marka baizik. Halere, irudi horrek guztia zipriztintzen du. Euskalkiak benetakotasun ikur gisa eta batuaz aritzen diren hiztunak deslegitimatzeko erabiltzen diren bitartean, euskarak irabazi beharreko eremuetako hiztunak uxatzen jarraituko dugu.

Formaltasunaren auziari dagokionez, nago euskalkian esandako guztia euskara batuan inolako arazorik gabe esan daitekeela. Minutu bateko moldapena baino ez du behar. Gure belarriek eta mundu akademikoarekin lotzeak (hau da, markak) egiten dute bata bestea baino formalago. Egia da, euskaraz, orokorrean, zer landu handia dugula ahozkotasunean. Horren harira, askotan aipatzen da euskalkietatik aberastu behar dela batua. Horren zalantzarik ez. Baina hori bezain garrantzitsua da, besteak beste, batutik pentsatzen duten hiztunek ere aberastea, hizkuntza biziek etengabeko lokuzio eta esamolde jarioa behar baitute, garai berrietara egokituta. Eta hori ezin dute hizkuntzalariek bakarrik egin, ez behintzat lagunarteko kaleko eremuan. Hori hiztunek egin behar dugu. Euskara informala batuan (ere) izango da, edo ez da izango.

Bidegabea litzateke euskaldunoi gure egoeraren zorigaitzaren erru guztia lepo gainera botatzea, beste hizkuntza boteretsuago batzuk bultzatu eta askotan inposatu nahi dituzten bi estaturen artean bizita. Hala eta guztiz ere, gure esku dagoenetik hastea ez da abiapuntu txarra. Euskara batua euskara izatera igaro beharko da noizbait. Izenondoaren premia ez duenean izango da benetako batu. Horretarako asko lagunduko luke diamante gisa ikusten eta erabiltzen hasiko bagina. Horrela zorroztuko baitizkiogu ertzak eta horrela emango baitiogu merezi duen distira.


Lehertuko dute denek

Tom Dumoulinek liderraren maillota jantzi du Vueltako 17. etapan, baina hiru segundo eskasera dauka Fabio Aru. Gorabeheratsua da gaurko etapa amaiera.

Marka da gero, baina hirugarren astean sartuta, hiru segundoko tartea besterik ez dago Espainiako Vueltako lehen bi sailkatuen artean, Tom Dumoulinen (Giant) eta Fabio Aruren (Astana) artean. Burgosen erlojupeko on-ona eginda, herbeheretarrak dotore irabazi du etapa, baina uste baino gertuago geratu zaio italiarra, 1.53 minutura. Joaquim Rodriguez (Katuxa), berriz, larri ibili da, eta 3.06 galdu du azkenerako. Sailkapen nagusian kataluniarra dago hirugarren, 1.15era.

Hiru etapa gogor eta Madrilgo ospakizuna geratzen zaizkio Vueltari, eta erasorako aproposa geratu da egoera. Aru hiru segundora, Rodriguez 1.15era, Rafal Majka (Tinkoff) 2.22ra, Nairo Quintana (Movistar) 2.53ra, Alejandro Valverde (Movistar) 3.15era... Bosgarren postutik bederatzigarrenera atzera egin du Mikel Nievek (Sky), eta 4.10era dago orain —1.17ra dauka bosgarren postua—. Roan hasi eta Riazan amaitu, 18. etapa jokatuko da bihar, 204 kilometrokoa. Quesera lehen mailako mendatea igo beharko dute helmugara iristeko hamahiru kilometro eskas faltako direnean.


Realeko akziodunek sasoi honetako eta datorren denboraldirako aurrekontuak onartu dituzte

Akziodunen %97,91k onartu dute 2011-2012 sasoiko aurrekontua, 39,22 milioi eurokoa; eta %97,5ak 2012-2013 sasoirako proposatutakoa, 43,55 milioi eurokoa.

Espero zen bezala, akziodunen batzar oso lasaia izan du Jokin Aperribai buru duen zuzendaritzak. 174 akziodun izan dira presente Donostiako Belodromoan izandako batzarrean —14.333 ditu Realak—, eta 1.566 ordezkatuta. 48.257 akzio guztira, kapitalaren %36,68.

Aperribai harro azaldu da. «Duela hiru urte sinestezina zen horrelako kontuak aurkeztea», azpimarratu du. Presidenteak «funtsezkotzat» jo du Anoeta estadioaren eraberritzea, horri lotuta egongo baita telebista eskubideengatik jasoko duten dirua. «Ez da apeta bat. Babesa behar dugu, eta babes hori lortzeko proiektu bideragarri bat egingo dugu. Ez dugu dirurik estadio propio bat izateko, baina bai izan gaitezke bazkide». Azkenik, taldeaz, bi ilusio dituela esan du: «Harrobiko eta Gipuzkoako onenak Realean aritzea, eta Reala onenen artean jartzea».


Marizkurrena eta Diezek final bi asteburuan

Atxondoko pilota eskolan dabiltzan Ane Diez eta Maia Marizkurrenak Euskadiko txapelketako final bi jokatuko dituzte asteburuan gaztetxoen mailan.

Zapatuan, 10:30ean, paleta gomako finala jokatuko dute Ermuan. Domeka goizean, aldiz, esku pilotako txapelaren bila joango dira Eibarko Astelena pilotalekura.

Bestalde, joan zen asteburuan Durangaldeko pilota txapelketan (B2 mailetan) finalak jokatu zituzten gaztetxoen mailetan eta Durango, Iurreta eta Elorrio izan ziren irabazleak. Oro har, nahiko erraz atera zituzten finalak aurrera.


"Sindikatuok eta langileok ez dugu lortu egoerari buelta ematea"

Sindikatuak ezin dira gotorleku huts bihurtu, LABeko idazkari nagusi Etxaideren ustez. "Eta orain zer? ", du galdera nagusia, eta erantzun bila dabil: "Eredu berri baterako bidea behingoz asmatu behar dugu".


Irudietan, Aristerrazuko erromeria

Joan den igandean erromeria ederraz gozatu zuten Aiako Aristerrazu auzora gerturatu zirenek. Ibon Errazu azkoitiarra bertan izan zen, eta irudi hauek bildu zituen.


Salgai daude Pirritx, Porrotx eta Mari Mototsek Orion eskainiko duten saioko sarrerak

Urtarrilaren 27an, Pirritx, Porrotx eta Mari Mototsek Tipi tapa Korrika! beren azken ikuskizuna aurkeztuko dute Orio Karela Kiroldegian, Orioko Herri Ikastolak antolatuta. Sarrerak zazpi eurotan jarri dituzte salgai Kutixi kafetegian eta ikastolako zuzendaritzan, 08:30etik 10:00era, 12:00etatik 13:00etara eta 16:30etik 18:00etara.


Garraiorako energia-alternatibak eta EHUko erretoretzaren eraberritzea

Gloria Etxebarria teknikariak garraio energia alternatiboez hitz egingo digu igande goizean eta Luis del Portillo EHuko erretoretzaren eraberritzearen gainean aritu da.

Energiaren Euskal Erakundeak antolatuta jardunaldiak egin dira garraiorako energia garbiagoak zein izan litezkeen zabaltzeko. Gloria Etxebarria teknikariak emango dizkigu azalpenak.

Programa europar batean sartu da EHUko ENEDI insitutua. Helburua, Leioako erretoretza, eraikin zahar eta gaizki isolatua, XXI. Mendeko eraikin ekologiko-efiziente bihurtzea. Luis del Portillok emango ditu azalpen guztiak.


Lau kanpamenturen zelaigune

Baionako Polo Beyris auzoan bisita berezia antolatu zuten atzo, egun parke den horrek 1939tik 1947ra arte milaka preso —bai errepublikanoak, bai naziak— giltzapetu zituela gogoratzeko

Bi mugarri ditu Baionako Polo Beyris auzoko zelaiguneak. Historiaren ulertzeko bi maneraren adierazle. Batek zelaigunearen izen ofiziala dakar, Baionako Udalak estreinatua 2011n: Etienne Balsanen (1878-1953) izena jarri diote, 1922 poloan aritzeko zelaigunea hor eraiki zuela gogorarazteko.

Sortzez paristarra zen Balsan aristokrata eta militarra. Beyris auzoko lur andana bat erosi zien tokiko laborariei, eta zatika saldu. Eta erdian, beraz, poloan jokatzeko zelaia antolatu. Miarritzen turismoa garatzen ari zela, haien artekoak Beyrisera gonbidatzeko ohitura omen zuen; tartean, Espainiako erregea izan omen zen. Balsan bera Coco Chanelen maitalea ere izateagatik ezaguna da. 1930ko hamarkadan, berriz, neskentzako lizeo bat egin nahi izan zuen hor udalak, eta lurra erosi zion Balsani.

Balsanen izena dakarren mugarri horretatik hurbil, berriz, bestea dago, auzoko herritarrek osatu Beyrisko kanpamentuko memoriaren aldeko kolektiboak ezarria, 2013an. Ikerketak egiteaz gain, transmititzeko lanetan dihardu taldeak. Atzo, hain justu, auzoaren beste irudi bat ekarri zuen bisita proposatu zuen: berak jarri mugarrian bururatu zuen.

Harrizko kubo bat da mugarria. Lau alde ditu, zelaigunean aldizkatu lau kanpamentuak irudikatzen dituztenak. 1939tik 1947ra milaka preso giltzapetu zituzten han. Lehen kanpamentua 1939koa izan zen. Bartzelona erori zela, milioi erdi lagunek ihes egin zuten Espainiako Estatutik, eta 800 bat Polo Beyris auzoko kontzentrazio kanpamentuan preso atxiki zituzten. Balsanen zalditegietan. Gaur egungo Poloko Hiriondo ikastolako lurretan.

Errepublikanoentzat lastoa

Preso haien artean, Alvaro de Orriols idazle katalanaren (Bartzelona, 1894 - Baiona, 1976) familia zen. Didier Dameztoi ilobak bere lekukotasuna ekarri zuen atzoko bisitan: «Desilusio izugarria izan zuten. Eraiki nahi zuten errepublikak Frantziakoa zuen eredu. Uste zuten Frantziara etortzerakoan harrera errepublikano eta duin bat izanen zutela».

Harrera gisa, ordea, zalditegietako zaldi kaiolak izan zituzten, lastoa lurrean. Halere, elkartasun sare bat antolatu zen, eta baiones batzuk lagundu zituzten harrera «duinagoa» izan zedin, janaria eta altzariak emanez. Kanpamendua hestean, 1939ko urrian, Espainiara, Hego Euskal Herrira eta Kataluniara kanporatu zituzten ehunka. «Ez dakigu zer gertatu zitzaien», nabarmendu zuen Dameztoik. Zenbait familiak lortu zuten Lapurdin gelditzea. Orriols, adibidez, irakasle gisa hasi zen Itsasun.

Kanpamentuak bigarren bizia hasi zuen 1940an. Nazien agindupean, 1944 arte Frontstalag 222 izendatu zuten lekua, eta 50 bat etxola eraiki. Frantziako kolonietako soldaduak giltzapetu zituzten. 1944 eta 1945 artean, «garbiketaren» garaia iritsi zen. Baionako eta inguruko 800 bat lagun sartu zituzten, naziekin kolaboratu zutelakoan. 1945tik 1947ra arte, 189 presondegia izendatu zuten lekua: milaka soldadu aleman giltzapetu zituzten.

Urteak behar izan zituen ondotik Baionako Udalak lurrak berreskuratzeko. Dena bota eta dena ahanzteko joera nagusitu zen orduan. Orain, alderantzizko bidea hartzera gomitatzen du kolektiboak. Ikertzen segitzen duela, taldeak aurkitu berri du Balsanek gerlatik landa Brasilera ihes egin zuela. Udalari transmititu dio informazioa; parkearen izena aldatzeko eta izen berria herritarrekin hautatzeko eskatu dio.


Barry Manleyk bakarrizketa saioa egingo du Legorretan

LEGORRETA // Umorez beteriko arratsalde pasa bat proposatu dute Legorretako Herri Antzokiko lagunek, bakarrizketa saioa izango baita. Irlandar jatorriko euskalduna da Barry Manley eta onenak emango ditu bertaratzen direnak barre algara batean jartzeko. Igandean izango da emanaldia, 19:00etan hasita eta herritar guztiei luzatu diete gonbitea.


Olatu talka, giro onean

Larunbatean Olatu Talka izan zen Errenteria-Oreretan, eta talde ugarik parte hartu zuten arratsaldean zehar. Bakoitzak bere emanaldia bukatu ostean, talde guztiak Herriko Plazan bildu ziren, eta hor bukatu zuten eguna.